הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 65, 2020-09-30 11:00

יפעת שאשא ביטון: בוקר טוב לכולם.

יפעת שאשא ביטון: שנה טובה לכולם.

יפעת שאשא ביטון: אני מתכבדת לפתוח את ישיבת הוועדה המיוחדת לעניין נגיף הקורונה החדש בנושא התוכנית הכלכלית לסיוע לאזרחים בסגר השני ויישום תוכנית הממשלה בנושא הכלכלי עד כה.

יפעת שאשא ביטון: ברשותכם, לפני שנצלול פנימה לתוך הדיון, אני רוצה לומר כמה דברים שגם יתקשרו בסופו של דבר לעניין הזה.

יפעת שאשא ביטון: הוועדה בימים האחרונים, בתקופה האחרונה, הפכה להיות מושא להאשמה והייתי אומרת אפילו בחוסר אחריות וגם סוג של הסתה לגבי החלטות שהתקבלו כאן בתחילת חודש יולי ובמהלכו.

יפעת שאשא ביטון: חשוב לי מאוד להוריד את הנושא הזה מסדר היום ולהציג את העובדות כהווייתן.

יפעת שאשא ביטון: הוועדה קיבלה את ההחלטה לגבי פתיחת חדרי הכושר, בריכות ואחר כך גם חופי הים ב-13 ביולי ואני רוצה להראות לכם סרטון קצר שימחיש את המציאות שהייתה מבחינת התחלואה כחודש וחצי לאחר קבלת ההחלטות, וכמו שאנחנו יודעים ואומרים כל הזמן שהרי כל החלטה נבחנת כעבור שבועיים.

יפעת שאשא ביטון: אז בואו נראה מה היה כעבור חודש וחצי.

יפעת שאשא ביטון: תפעילו בבקשה את הסרטון.

יפעת שאשא ביטון: (הקרנת סרטון).

יפעת שאשא ביטון: שימו לב, זה סוף אוגוסט.

יפעת שאשא ביטון: התוכנית הזו שודרה לפני כשבוע בכאן 11.

יפעת שאשא ביטון: אנחנו רואים את הפרויקטור רוני גמזו ב-25 באוגוסט אומר בצורה מפורשת שמדינת ישראל ירוקה ברובה למעט אזורים מסוימים והוא מבקש להתניע את תוכנית הרמזור.

יפעת שאשא ביטון: מי שעקב אחר דיוני הוועדה יודע שפעם אחר פעם אמרנו שצריך לטפל באופן ממוקד במוקדי התחלואה ומי שמסמס בסופו של דבר, כפי שגם שמעתם, את תוכנית הרמזור במהלך חודש ימים, זה היה קבינט הקורונה שזה קבינט של שרים והממשלה.

יפעת שאשא ביטון: מי שירצה לראות את הסרטון אחר כך שוב, בשמחה.

יפעת שאשא ביטון: חשוב לי מאוד לומר שההחלטות שהתקבלו כאן בוועדה התקבלו באחריות מלאה כשאנחנו יודעים בדיוק מה גודל האחריות המוטלת על כתפינו.

יפעת שאשא ביטון: אמר ראש הממשלה לפני כשבוע במסיבת עיתונאים שאולמות האירועים הם כנראה היו הטעות.

יפעת שאשא ביטון: אני רק מזכירה לכולם שהדבר הראשון שהוועדה סגרה בכאב לב גדול, ואני אומרת בכאב לב גדול גם כלפי בעלי האולמות וגם כלפי בעלי השמחות, ב-6 או ב-7 ביולי אישרנו את ההגבלות ואת הסגירה של אותם אולמות אירועים כולל גני אירועים וחשוב שהדברים ייאמרו.

יפעת שאשא ביטון: לגבי החזרה לשנת הלימודים, גם כאן בוועדה משותפת שהייתה לוועדת הקורונה יחד עם ועדת החינוך, אני המלצתי שאת החטיבות הבוגרות, חטיבת ביניים ותיכון, יוכלו להחזיר אחרי החגים במתווה מוסכם ובלבד שיימצא פתרון.

יפעת שאשא ביטון: זאת אומרת, הוועדה, גם לתפיסתו של ראש הממשלה, נתנה את הפתרון המקצועי האמיתי מתוך מה ששמענו כאן ממומחים, רופאים בכירים ואנשים שנמצאים בשטח, ולכן אני חושבת שהגיע הזמן להסיר אחת ולתמיד מהשולחן את נושא ההאשמה של הוועדה הזו.

יפעת שאשא ביטון: אני אומרת את זה כדי שגם לכם יהיה את הביטחון להמשיך ולעשות את העבודה בצורה עניינית ומקצועית, מתוך מה שאנחנו נשמע כאן.

יפעת שאשא ביטון: זה מוביל אותי לדיון של היום.

יפעת שאשא ביטון: הדיון של היום עוסק בסוגיה הכלכלית ובעיקר בתוכנית הסיוע לסגר השני.

יפעת שאשא ביטון: אנחנו גם נבדוק מה היה מבחינת הסגר הראשון.

יפעת שאשא ביטון: אנחנו יודעים שהסגר שהוטל היום נולד בחטא כי גם אפידמיולוגים בכירים וגם אנשי שטח, כולל מנהלי בתי חולים, אמרו שזה לא הזמן לסגר.

יפעת שאשא ביטון: פרופסור חגי לוין שמלווה את דיוני הוועדה אמר שאנחנו עלולים למצוא את עצמנו במציאות שהניתוח מצליח אבל החולה מת.

יפעת שאשא ביטון: כאשר שאלו אותו מי זה החולה, הוא אמר הציבור במדינת ישראל.

יפעת שאשא ביטון: זה בעצם מוביל אותנו לדיון כי יש לנו אחריות אמיתית להזרים חמצן לחולה הזה כדי שחלילה לא ימות, לראות איך אנחנו עוזרים לכל אותם בעלי עסקים שסובלים מצוקה מאוד מאוד גדולה עוד מהסגר הראשון ועושים הכול כדי שהם לא יגיעו לכדי קריסה ממנה יהיה אחר כך קשה לצמוח בחזרה.

יפעת שאשא ביטון: נתחיל עם חברי הכנסת.

יפעת שאשא ביטון: חבר הכנסת יואל רזבוזוב.

יפעת שאשא ביטון: לאחר מכן נשמע את בעלי העסקים, את נציגי הענפים השונים ובסוף אנחנו נשמע את נציגי האוצר.

יפעת שאשא ביטון: אני מאוד מבקשת שכל נציגי האוצר הרלוונטיים יהיו במהלך הדיון, ישמעו את הדברים שעולים כאן וייתנו התייחסויות גם למה שיעלה מהאורחים שנמצאים אתנו וגם לשאלות שיש לוועדה לשאול בסיכומו של דיון.

יואל רזבוזוב: תודה היושבת ראש.

יואל רזבוזוב: לפני שאני עובר לנושאים הכלכליים שמטרידים אותנו, אני רוצה להתייחס למה שאמרת קודם לכן.

יואל רזבוזוב: אנחנו בוועדה קיבלנו החלטות באחריות מלאה.

יואל רזבוזוב: ישבנו והקשבנו לכל הגופים.

יואל רזבוזוב: אנחנו לא נמנעים ממכחישי קורונה, שמענו את כולם ושמענו גם את הפן הבריאותי, גם את הכלכלי וגם את האזרחים שסובלים וקיבלנו החלטות.

יואל רזבוזוב: אפשר לומר בוודאות שההחלטות שקיבלנו – לדוגמה חדרי כושר ובריכות – אם היינו מקבלים החלטה שגויה, זה היה חוזר אלינו אחרי שבועיים ושלושה אבל אחרי שבועיים ושלושה לא קרה שום דבר.

יואל רזבוזוב: זאת אומרת שקיבלנו החלטה נכונה ביותר.

יואל רזבוזוב: אנחנו תמיד כאן בוועדה, כמו שאמרת, אמרנו שצריך לטפל בזה בפינצטה ובאופן נקודתי.

יואל רזבוזוב: אנחנו כבר 12-11 ימים בסגר.

יואל רזבוזוב: זאת אומרת שאחרי סגר שרוב הציבור הכללי נמצא בו, אם אנחנו ניתן עוד שבוע והיעדים של משרד הבריאות הם כ-7.5 אחוזים, שבעה אחוזים, זה מה שהם אומרים כדי להתחיל להקל, זאת אומרת שעוד שבוע אנחנו יכולים לראות תוצאות ואם כן למה מפחידים אותנו בסגר נוסף של חודש כאשר יכול להיות שבעוד שבוע נגיע למספרים האלה?

יואל רזבוזוב: כמובן שעדיין יש את המקומות – ואני לא רוצה להתייחס, זה לא עניין מגזרי, אנחנו כאן במשבר קורונה – ואם השכונה שלי והעיר שלי תהיה אדומה, אני אבקש לסגור אותה כדי לא לפגוע בכלכלה.

יואל רזבוזוב: אם אנחנו מדברים על סגר של עוד חודש, אנחנו פשוט הורסים את הכלכלה.

יואל רזבוזוב: מכאן אני עובר לעניין הכלכלי.

יואל רזבוזוב: בדרך לכאן התעדכנתי על ידי אנשי עסקים, יזמים שיושבים בבית והם מתוסכלים ולא מבינים מה קורה.

יואל רזבוזוב: הם לא קיבלו פיצויים, שוב סגרו את העסק שלהם בלי לתת להם שום דבר, שום ביטחון ושום ודאות.

יואל רזבוזוב: הבעיה העיקרית שאנחנו סוחבים מחודש מארס, אותם הפיצויים שהמדינה הצליחה להעביר לאנשים, בעלי העסקים הקטנים, הבינוניים והגדולים, הסכום הזה לא מכסה להם את ההוצאות הקבועות, הוצאות שכירות, ארנונה וכולי.

יואל רזבוזוב: זה חוב שהולך ומצטבר ואותם נכסים בהם הם יושבים, בסוף זה מעגל כלכלי וגם שם לאנשים הלוואות עבור הנכסים האלה וגם הם צריכים לשלם ולא יכולים לוותר על דמי השכירות.

יואל רזבוזוב: הפיצוי שהמדינה נתנה הוא לא מכסה, ואפילו לא חלקית, את ההוצאות שלהם ואנחנו מביאים אותם לפשיטת רגל.

יואל רזבוזוב: לא צריך כאן מתמטיקה מסובכת ומורכבת.

יואל רזבוזוב: אני הייתי רוצה לשמוע.

יואל רזבוזוב: סגרנו, זה לא בסדר, אבל מה עושים עכשיו?

יואל רזבוזוב: מה אומרים לאותם יזמים ואנשי עסקים שיושבים בבית מתוסכלים ורואים שהעסק שלהם מתמוטט?

יואל רזבוזוב: הרי זה מפעל חיים, זאת לא חנות להשכרה.

יואל רזבוזוב: זה מפעל חיים של אנשים שפשוט קורס להם לנגד עיניהם.

יואל רזבוזוב: אני כן רוצה לקבל תשובות.

יואל רזבוזוב: אנחנו לא יכולים לצאת מכאן בלי תשובות לאותם אנשים שפונים אלינו ורואים בנו את הכתובת שלהם.

יואל רזבוזוב: אנחנו חייבים לתת להם מענה.

יואל רזבוזוב: תודה.

יפעת שאשא ביטון: תודה רבה חבר הכנסת רזבוזוב.

יפעת שאשא ביטון: אנחנו נתחיל עם בקשות רשות הדיבור.

יפעת שאשא ביטון: נעבור בצורה מסודרת לפי סדר הבקשות ונתחיל עם נתנאל היימן, התאחדות התעשיינים.

נתנאל היימן: תודה רבה על כינוס הדיון החשוב הזה.

נתנאל היימן: אני חושב שהגיע הזמן לאיזושהי הערכת מצב לגבי התוכניות הכלכליות של הממשלה.

נתנאל היימן: שמענו הרבה מאוד מספרים שעפו באוויר, חלקן בוצעו וחלקן לא בוצעו, ואני חושב שזה באמת זמן נכון.

נתנאל היימן: אני חושב שגם בדיון הקודם את ראית איזה כספים כן הצליחו לעבור לעסקים ואיזה כספים לא הצליחו לעבור אליהם.

נתנאל היימן: קיבלנו מנגנון שהיה מנגנון טוב יחסית של הלוואות, לקח זמן עד ששיפרתם אותו, אבל בסוף הוא בסך הכול מנגנון שעובד.

נתנאל היימן: גם בנושא של עסקים וגם בנושא של שימור עובדים, אנחנו צריכים לעשות איזושהי חשיבה מחדש ולגלות איך מטייבים אותה.

נתנאל היימן: אנחנו באים היום לשולחן הזה הרבה יותר חכמים.

נתנאל היימן: רואים שבהוצאות קבועות גם בנושא של הבירוקרטיה וגם בהסדר הזכאות, מי זכאי להלוואות האלה, זה עדיין לא עובד כמו שצריך וכמובן כל הנושא של שימור עובדים כאשר הכספים לא עברו אבל מבחינת המספרים מדובר בחצי מיליארד שקלים שעברו מתוך תקציב של שישה מיליארד שקלים וגם מה שהובטח בסגר הנוכחי, שגם הוא עוד לא הובא לכנסת, כך שמאוד חשוב שנראה איך הכספים האלה יחולקו בצורה הכי טובה ושהם עוברים כמה שיותר מהר לעסקים ובצורה הכי פחות בירוקרטית כי אל מול זה אנחנו רואים את נתוני האבטלה שלא משתפרים.

יפעת שאשא ביטון: אתה תוכל לשים את האצבע על החסמים?

יפעת שאשא ביטון: איפה אתם מזהים את הבעיות בצורה קונקרטית כדי שגם נוכל לקבל תשובה קונקרטית מהאוצר?

נתנאל היימן: כן.

נתנאל היימן: קודם כל, אנחנו מדברים על הזכאות.

נתנאל היימן: אני אתן לך דוגמה קטנה.

נתנאל היימן: זכאות לארנונה.

נתנאל היימן: פורסם זכאות של 25 אחוזים, פורסם עוד קודם זכאות מירידה במחזור של 40 אחוזים, ועד היום לא יצא לינק כזה לעסקים ומתקשרים אלינו תעשיינים ועסקים אחרים כי הם עדיין לא יכולים לקבל את ההנחה הזאת.

נתנאל היימן: הדוגמה השנייה היא מנגנון שימור עובדים.

נתנאל היימן: בסגר הנוכחי המנגנון הזה עדיין לא פורסם.

נתנאל היימן: הדוגמה השלישית, מענקי שימור עובדים מהסגר הקודם, יותר נכון מענקי חזרה מחל"ת, גם שם היו בעיות בירוקרטיות על זה שהעובד גם היה צריך לאשר את הבקשה, גם את תאריכי הבקשה, ועד היום התקציב הזה לא בוצע.

נתנאל היימן: אנחנו כבר נמצאים במקום שכמעט אי אפשר לנצל אותו כי המתווה היה לארבעה חודשים והוא עוד מעט מסתיים.

נתנאל היימן: כל הנושא של ההוצאות הקבועות ובסוף מדברים כאן על חצי מיליון שקלים, סכומים שהם נמוכים לחלק מהעסקים והם לא פועלים.

נתנאל היימן: עוד משהו אחרון שכן הייתי רוצה לציין אותו.

נתנאל היימן: אנחנו כן מדברים על שימור עובדים, זה מנגנון שפשוט עוד לא פורסם ואנחנו לא יודעים להתייחס אליו.

נתנאל היימן: אנחנו כן בנינו על זה, העסקים כן בנו על כך שברגע שיוחלט על סגר נוסף, אל מולו יהיה גם מנגנון שימור עובדים.

נתנאל היימן: עד היום אין שום מתווה למנגנון.

יפעת שאשא ביטון: תודה רבה.

יפעת שאשא ביטון: רשמתי כאן את הדברים ונבקש את ההתייחסות של האוצר בהמשך הדיון.

יפעת שאשא ביטון: לילך ספיר מאיגוד המסעדות.

לילך ספיר: שלום לכולם.

לילך ספיר: תודה רבה על כינוס הוועדה החשובה הזו.

לילך ספיר: אני רוצה להזכיר לאוצר שהסגר הזה כבר בתוקף.

לילך ספיר: המסעדנים ועוד הרבה מאוד עסקים כבר סגורים שבועיים וחצי ושום דבר מהמתווים החדשים שנועדו לטפל, לא בסגר הנוכחי ולא בסגר הקודם, עדיין לא בתוקף.

לילך ספיר: פיצויי הארנונה מאז יוני, זה עדיין לא הגיע.

לילך ספיר: עסקים ומסעדות שמשלמים ים ארנונה, כרגע סגורים ועדיין העיריות אוכפות את החובות על הארנונה מיוני ברמת עיקולים וזה עדיין תקוע בבירוקרטיה.

לילך ספיר: עסקים שהקשיבו לכם, משרד האוצר, ופתחו ב-27 במאי לא זכאים לשקל הנחה בארנונה ומשלמים ארנונה עסקית מלאה על יוני, יולי ואוגוסט.

לילך ספיר: עסק שפתח, אמנם מפסיד כסף אבל לא עומד בירידה של 60 אחוזים.

לילך ספיר: אנחנו מתחננים כבר ארבעה חודשים שתעשו קטגוריה באמצע כדי שבארנונה העסקית, במיוחד קריטי למסעדות ומפעלים שיושבים על ארנונה יקרה וגדולה - ואין לנו ברירה אלא לשבת על ארנונה יקרה וגדולה – ביקשנו תתנו בין 25 אחוזים ל-59 אחוזים, לפחות 50 אחוזים הנחה.

לילך ספיר: אנחנו נדרשים לשלם ארנונה מלאה על החודשים האלה.

לילך ספיר: המענק להחזרת עובדים, קודמי תיאר את זה מאוד בקצרה, בלתי אפשרי לקבל אותו.

לילך ספיר: לא במקרה חולקו שם חצי מיליון שקלים.

לילך ספיר: ראשית, בחלק גדול מהזמן הזה היינו בהורדת עבודה ובגלל שהיו לנו מגבלות עבודה, אלה מאתנו ששמרו על החוק והגבילו את העבודה, הוציאו עובדים לחל"ת כך שבכלל לא היינו זכאים למענק הזה.

לילך ספיר: מתוך 100 עובדים, אני זכאית בפוטנציאל לשבעה עובדים בגלל הקריטריונים, ועובדים שלא מאשרים את מה שביטוח לאומי יודע, והוא יודע שהם קיבלו אבטלה הוא לא צריך שהם יאשרו לה, אבל עד שהם לא לוחצים על הלינק הזה מתוך אלפי לינקים, אני לא מקבלת את הכסף.

לילך ספיר: הפיצויים של המענקים, הקטגוריה של המענקים, זה מצוין שחזרתם להבנה של חודש מארס ש-25 אחוזים משם מפסידים אבל עשיתם את זה מספטמבר ואילך קדימה כאשר ממילא אנחנו סגורים.

לילך ספיר: זה חייב להיות מחודש מאי.

לילך ספיר: מסעדנים רבים ועצמאים רבים לא קיבלו שקל מחודש מאי בגלל שהם לא עמדו בקריטריון של ה-40 אחוזים.

לילך ספיר: מסעדות ועסקים רבים מפסידים ב-25 אחוזים.

לילך ספיר: לא ביקשנו לקבל פיצוי מלא אבל אנחנו לא זכאים לכלום.

לילך ספיר: המענק הסוציאלי שהוא כל כך סוציאלי, למקום עסק שמפסיד אין מהיכן לקחת כסף הביתה.

לילך ספיר: הוא עובד בעסק כדי לחסוך כסף אבל אין לו מהיכן לקחת הביתה ולו שקל אבל אנחנו לא זכאים כי אנחנו מפסידים כסף אבל התנאי למענק הסוציאלי נשאר 40 אחוזים.

לילך ספיר: זה אומר שעצמאי שעובד בעסק שלו כדי לחסוך כסף כי הוא מפסיד, לא לוקח שקל הביתה ולא מקבל שקל מהמענק הסוציאלי.

לילך ספיר: זה שאפשרתם לנו להוציא את העובדים לחל"ת, זה מצוין.

לילך ספיר: אגב, יש שיטות טובות יותר, בגרמניה, יש לי מסעדה שם, אבל זה שאפשרתם לא גורם לנו לא להפסיד כסף.

לילך ספיר: אנחנו מתעקשים לעבוד כל עוד יכולנו כי התבססנו על ההבטחות שלכם אבל שיניתם את הקריטריונים בדיעבד, אחרי שפתחנו ואנחנו לא זכאים לא למענק הסוציאלי שעד היום נשאר על 40 אחוזים ולא למענק הוצאות.

לילך ספיר: אתם חייבים לקחת בחשבון שאנחנו מגישים דוח שנתי כל חודשיים כדי לקבל את מענק ההוצאות.

לילך ספיר: כל חודשיים מגישים דוח רווח והפסד.

לילך ספיר: אתם יודעים כמה ירדו לנו ההכנסות, אנחנו מגישים דוח מע"מ כל חודש, רואי החשבון מבקשים מהעצמאים כסף על מנת להגיש דוח רווח והפסד כל חודשיים.

לילך ספיר: למה אתם שמים את הקריטריון הזה?

לילך ספיר: ממילא פעם בשנה אנחנו משלמים לרואה החשבון כדי שיגיש את הדוח השנתי ותוכלו לקזז לנו ולקחת לנו אם בטעות שילמתם למישהו שקל אחד יותר מדי.

לילך ספיר: אבל שקל פחות מדי, זה מוות של עסקים טובים.

לילך ספיר: אלה אנשים שיישארו עם חובות לשנים.

לילך ספיר: מסעדנים – אגב, אלה לא רק מסעדנים – אם לא שילמת שכר דירה כי לא היית זכאי למענק או כי המענק הגיע אחרי ארבעה חודשים, מפנים אותך מהעסק.

לילך ספיר: אין אופציה אחרת.

לילך ספיר: כל ההשקעה שלנו, מיליוני שקלים, היא בקירות.

לילך ספיר: אם אנחנו מאבדים את חוזה השכירות שלנו כי לא היה לנו כסף לשלם שכר דירה, אנחנו נשארים בלי עסק ועם חובות מטורפים ומפילים אתנו יחד אלפי ספקים.

לילך ספיר: אני לא מבינה היכן אתם.

לילך ספיר: חייבים לחוקק אחורה כי אנחנו עדיין מתמודדים כרגע עם החובות של מאי, יוני, יולי ואוגוסט.

לילך ספיר: לתקן את המענק הסוציאלי ל-25 אחוזים אחורה וקדימה, לתקן את הזכאות לזכאות קטנה אבל לזכאות כלשהי לפיצויים לעסקים מ-25 אחוזים, לתקן את הארנונה לפחות מ-25 אחוזים עד 59 אחוזים מחודש מאי ל-50 אחוזים שנשלם חצי כי לעסק שאיבד 50 אחוזים מההכנסות שלו אין מהיכן לשלם ארנונה עסקית מלאה ויקרה בטירוף.

לילך ספיר: אין לנו מהיכן.

לילך ספיר: אם חסר לכם תקציב, הנה, נגמר חודש ספטמבר ונגמרה היכולת שלנו לממש את ששת מיליארדי השקלים האלה שמומשו מהם חצי מיליארד ואולי ימומשו 700 מיליון.

לילך ספיר: לא חסרים תקציבים מאי המימושים של תוכניות שהן לא פרקטיות.

לילך ספיר: אם לא תתקנו את הדברים האלה עכשיו, המוני ואלפי עסקים לא יצאו מהסגר השני הזה.

לילך ספיר: את כל החסכונות שלנו כבר הוצאנו כדי לשרוד את הסגר הראשון ואת כל ההגבלות למי שהתעקש להקפיד על החוק.

לילך ספיר: אתם לא יכולים לחזור ולהעניש אותנו ולהתעלם מזה שהגבלתם אותנו במשך חודשים.

לילך ספיר: שמרנו על החוק, הפסדנו כסף ואנחנו לא זכאים לשקל אחד.

לילך ספיר: תודה רבה.

יפעת שאשא ביטון: תודה רבה לילך.

יפעת שאשא ביטון: אנחנו בהחלט מבינים את התחושות ואת המצוקות.

יפעת שאשא ביטון: רשמנו את הדברים ונבקש את ההתייחסות לכל אחד מהם.

יפעת שאשא ביטון: נכנסה חברת הכנסת הילה שי וזאן.

יפעת שאשא ביטון: הילה, אתמול הורידו ל-25 אחוזים וזה יהיה רטרואקטיבית או שנחכה שמשרד האוצר ישיב?

הילה שי וזאן: אני מעדיפה שמשרד האוצר ישיב.

הילה שי וזאן: אני שאלתי אותם אבל אני מעדיפה שהם ישיבו לפרוטוקול כדי שנהיה בטוחים מי מקבל.

יפעת שאשא ביטון: בסדר גמור.

יפעת שאשא ביטון: תודה.

יפעת שאשא ביטון: בת עמי דרור דהן, מייצגת נשים עצמאיות.

בת עמי דרור דהן: שלום.

בת עמי דרור דהן: אני מייצגת קבוצת נשים עצמאיות שילדו בשנת 2019 ומכיוון שילדנו בזמן הלא נכון ולא ידענו ששנה לאחר מכן תהיה כאן קורונה, אנחנו לא זכאיות לקבל ולו אחד מהמענקים.

בת עמי דרור דהן: זה בכלל לא קשור לירידה בהכנסות שלנו, למידת הפגיעה, האם עמדנו בקריטריונים.

בת עמי דרור דהן: אנחנו מראש נחסמות אך ורק בגלל שילדנו.

בת עמי דרור דהן: הדברים האלה לצערי כבר נבדקו עם משרד האוצר ועם רשות המסים ואפילו עלו לדיון בוועדת הכספים בישיבתה אתמול.

בת עמי דרור דהן: למעשה מה שאומרים כרגע זה שזה מצריך איזשהו שינוי, שבתוכנית יש חלקים שהם לא חשבו עליהם כמו למשל הם לא חשבו על סיטואציה בה אישה ילדה במארס 2019 ולכן היא לא תקבל מענקים בשנת 2020 וגם בשנת 2021.

בת עמי דרור דהן: היא לא תקבל מענקים בגלל שהיא ילדה בשנת 2019.

בת עמי דרור דהן: ברשות המסים מתעקשים לעשות את ההשוואה לחודשים המקבילים בשנה שעברה.

בת עמי דרור דהן: אישה שהייתה בחופשת לידה, אין לה מחזור עסקי בחודשים המקבילים בשנה שעברה ולא בגלל שהיא ישבה בבית והתבטלה אלא בגלל שהיא הייתה בחופשת לידה שהיא זכאית לה על פי חוק ואף מחויבת לצאת אליה על פי חוק.

בת עמי דרור דהן: כל אישה עצמאית שילדה יודעת היא לא יכולה להמשיך לעבוד.

בת עמי דרור דהן: אותו מימוש החוק שלנו, אנחנו שמימשנו את זכותנו החוקית, ילדנו ויצאנו לחופשת לידה, נתקלות עכשיו בשוקת שבורה כשאנחנו לא זכאיות לקבל מענקים רק בגלל שילדנו.

בת עמי דרור דהן: אני לא מצליחה להבין איך באוצר, ברשות המסים ושר האוצר, כולם יחד מחליטים שזה דבר הגיוני בשנת 2020 להפלות אישה בגלל שהיא ילדה.

בת עמי דרור דהן: לצערי כל הפניות שהתבצעו אליהם, גם דרך פרלמנטרים וגם אתמול אחרי ישיבת ועדת הכספים, אנחנו עדיין לא מצליחים להגיע לפתרון או בדמות שינוי תקנות או בדמות שינוי חקיקה או דברים דומים שנעשו עם עסקים שנפתחו אחרי חודש אפריל 2019 שכן ניתן להם פתרון.

בת עמי דרור דהן: במקרה של הנשים העצמאיות שילדו, אנחנו לא מקבלות כל פתרון.

בת עמי דרור דהן: אני חושבת שבשנה שאנחנו חיים בה להגיד שאישה לא מקבלת את הזכויות שלה בגלל שהיא ילדה, זה כבר דבר שהוא לא לגיטימי וצריך להיות לזה פתרון מיידי, גם למענקים שכבר ניתנו וגם למענקים שעתידים להינתן.

בת עמי דרור דהן: אי אפשר לזרוק לפח 10,000 נשים עצמאיות שיולדות בשנה.

בת עמי דרור דהן: אנחנו לא יכולות להיות מודרות מתוכנית המענקים הזאת.

בת עמי דרור דהן: הייתי שמחה אם משרד האוצר ורשות המסים יגיבו פעם אחת בצורה עניינית וייתנו לנו פתרון.

יפעת שאשא ביטון: תודה רבה.

יפעת שאשא ביטון: זה רשום לי בשאלות הוועדה.

יפעת שאשא ביטון: הגיעו אלינו לא מעט פניות בנושא הזה ואנחנו בהחלט נבקש את התייחסות משרד האוצר, ויותר מההתייחסות אנחנו נבקש את הפתרון לסוגיה הזאת.

יפעת שאשא ביטון: אני רק אומר במאמר מוסגר שזה עוד אחד מהמקרים של אותם אנשים שנופלים בין הכיסאות במשך תקופה מאוד ארוכה.

יפעת שאשא ביטון: אנחנו רואים שהנגיף כאן ומתעקש להישאר ואנחנו נראה איך אנחנו יכולים לדאוג גם לנשים אלו.

יפעת שאשא ביטון: אני מראש אומרת לאוצר – אם מישהו מכין איזושהי תשובה מלומדת – שיותר מאשר חשוב לנו להבין מה גודל התקציב שניתן עבור כל התוכניות, לנו חשוב ברמת המיקרו איך אנחנו עוזרים לאנשים ולפרטים.

יפעת שאשא ביטון: זה לא משנה שכמדינה אנחנו משקיעים איקס מיליארדי שקלים, זה משנה דווקא אותם שקלים שמקבלים האנשים וזה הכסף שלהם והלחם שהם מביאים הביתה.

יפעת שאשא ביטון: אני מאוד מבקשת שהתשובות יהיו בהתאם לאוריינטציה הזאת.

הילה שי וזאן: אני אשמח לומר מילה.

הילה שי וזאן: תודה רבה כבוד היושבת ראש.

הילה שי וזאן: רק הערה קטנה.

הילה שי וזאן: אנחנו גילינו בוועדת הכספים שהרבה מאוד סקטורים קטנים נופלים בין הכיסאות.

הילה שי וזאן: למשל מה הצלחנו לבסוף אתמול להחריג זה באמת בני משפחה.

הילה שי וזאן: האוצר החליט – זאת החלטה ישנה מ-2007 – שאם בן אדם עובד בעסק משפחתי, הוא לא זכאי למענק.

הילה שי וזאן: למה?

הילה שי וזאן: כי הם לא יודעים איך להתמודד עם המעט שכן עושים קומבינות.

הילה שי וזאן: אנחנו כן הצלחנו, כל חברי הוועדה, לפעול ולהביא לכך שהם יקבלו את המענק כמו כולם.

הילה שי וזאן: אני חושבת שגם כאן, במקרים שהועלו, אנחנו צריכים לקבל תשובות מהאוצר ולראות כיצד אנחנו מכניסים אותם.

הילה שי וזאן: אנחנו כמובן נקבל את התירוצים הידועים אבל אני לא חושבת שאנחנו צריכים להסתפק בהם.

הילה שי וזאן: צריך לדאוג לכך שכולם, כל מי שזכאי, עבד ועובד, משלם מסים – ייכנס וכמובן שלא ייפול בין הכיסאות.

הילה שי וזאן: אני לא בטוחה איך זה יעבוד פרוצדורלית אבל כמו הדברים ששמענו כאן, לצערי יש עוד כמה וכמה דוגמאות.

יפעת שאשא ביטון: תודה רבה.

יפעת שאשא ביטון: איתמר גזלה.

איתמר גזלה: שלום.

איתמר גזלה: הסוכנות לעסקים קטנים ובינוניים, משרד הכלכלה.

איתמר גזלה: אני רוצה להתייחס לשני דברים שעלו קודם לכן כי הם קשורים ישירות אלינו, מענק שימור עובדים והמענק של ההנחה בארנונה.

איתמר גזלה: אני אתחיל מארנונה.

איתמר גזלה: בשעה טובה כנראה מחר, אם לא יקרה שום דבר מפתיע, כבר יוכלו להיכנס לאתר לעסקים קטנים ולהגיש בקשה להנחה בארנונה.

איתמר גזלה: אנחנו בודקים את הזכאות של העסקים, אחת לחודש מעבירים רשימות לכל רשות מקומית בה קיימים העסקים והרשות המקומית מזכה את העסק בהנחה.

איתמר גזלה: אני אציין שעבור החודשים ספטמבר ואוקטובר עוד לא נחתם התיקון לתקנות שיורידו את הזכאות למי שנפגע ב-25 אחוזים ומעלה אבל יש החלטת ממשלה בעניין.

איתמר גזלה: כלומר, הממשלה כבר החליטה וזה מצריך תיקון תקנות של שר הפנים על החודשים הספציפיים האלה.

איתמר גזלה: בקשר למענק שימור עובדים.

איתמר גזלה: מי שאמר שלא פורסמו הקריטריונים, נראה לי שזה היה נתנאל, זה לא נכון.

איתמר גזלה: בשבוע שעבר פורסמה החלטת ממשלה, החלטה 398, עם כל הקריטריונים על מענק שימור העובדים.

איתמר גזלה: אנחנו עכשיו בסוכנות לעסקים עובדים כדי שזה יהיה כמה שיותר מהר.

איתמר גזלה: זה יהיה ספציפית לחודשים ספטמבר ואוקטובר.

איתמר גזלה: כל עסק יקבל 5,000 שקלים על כל עובד החל מהעובד איקס, נקרא לזה כך, וזה תלוי בגובה הפגיעה שלו.

איתמר גזלה: כלומר, עסקים שנפגעו בין 25 ל-40 אחוזים, יקבלו 5,000 שקלים החל מהעובד 80 אחוזים וכן הלאה.

איתמר גזלה: המענק הזה מבוסס על זכאות של מענק הוצאות קבועות של רשות המסים.

איתמר גזלה: הגשת הבקשות צפויה להיפתח לקראת סוף נובמבר כי צריך קודם להגיש הוצאות קבועות לרשות המסים על חודשים ספטמבר ואוקטובר ואותם מגישים בנובמבר.

איתמר גזלה: אם יש להם זכאות לזה הם מגישים את זה אלינו ואנחנו מאשרים מענק.

איתמר גזלה: אנחנו עובדים על כך שזה יהיה עם מעט מאוד בירוקרטיה וכמה שיותר קל לעסקים.

איתמר גזלה: חוץ מזה, הסוכנות קיבלה עכשיו עוד 75 מיליון שקלים לטובת מענקים, לעזור לעסקים להפוך להיות דיגיטליים.

איתמר גזלה: אני מאמין שבשבועות או בימים הקרובים יהיו על זה פרסומים.

איתמר גזלה: אנחנו ממשיכים להפעיל עוד מענקים קטנים של תקן EMV לסליקה של פס רחב באינטרנט, של מענקי התאמה לקורונה ומענקים ספציפיים למפעילי מעונות יום פרטיים.

איתמר גזלה: אם יש עוד שאלות, אני אשמח להשיב.

יפעת שאשא ביטון: תודה רבה.

יפעת שאשא ביטון: אני בטוחה שנציגי משרדי הממשלה עושים עבודה טובה ועם הרבה מאוד כוונות טובות, אבל אני לא יכולה שלא לשאול כאן

יפעת שאשא ביטון: דווקא לגבי הנקודות שאתה העלית.

יפעת שאשא ביטון: אם יש בעלי עסקים קטנים שלא מכירים את מה שסיפרת, סימן שלא הגענו אליהם.

יפעת שאשא ביטון: לא הגענו אליהם, זה אומר שהם לא יכולים לממש את הזכויות שלהם.

יפעת שאשא ביטון: הם לא מממשים את הזכויות שלהם וכל מה שנחליט כאן, הוא לא רלוונטי.

יפעת שאשא ביטון: לכן אנחנו צריכים לראות איך אנחנו מפשטים את התהליכים וכמו שאמרו כאן, יש הרבה מאוד נתונים בידי משרדי הממשלה.

יפעת שאשא ביטון: זאת אומרת, יודעים בדיוק מה היו ההכנסות שלהם, אנשים משלמים לאורך השנים ולא צריך לחכות עם כל הבירוקרטיה הזאת כדי שהם יקבלו את המעט - ואני מדגישה, אולי למדינה זה הרבה אבל מבחינתם זה המעט – שיוכל לעזור להם.

יפעת שאשא ביטון: לגבי העניין של ה-25 אחוזים הנחה בארנונה.

יפעת שאשא ביטון: אני יודעת שזה התחיל בעסק שנפגע ב-60 אחוזים, אחר כך זה ירד ל-40 אחוזים ועכשיו זה 25 אחוזים.

יפעת שאשא ביטון: לאורך כל התהליך הזה עוד לא הותקנו התקנות.

יפעת שאשא ביטון: זאת אומרת, זה נחמד שיושבים כאן מלילה ללילה ומקבלים את ההחלטה, וחברי הכנסת נלחמים בוועדות ומצליחים להביא את זה למה שאנחנו חושבים שאולי יעזור יותר לאנשים, אבל בסוף אין תקנות.

יפעת שאשא ביטון: אין תקנות, זה אומר שהם לא מקבלים את זה.

יפעת שאשא ביטון: אנחנו נמצאים באיזשהו מעגל קסמים שבסופו של דבר אנחנו מציגים לראווה כל כך הרבה תוכניות יפות אבל הציבור לא באמת מצליח לקבל את הזכויות הבסיסיות האלה.

יפעת שאשא ביטון: תנסה לומר לנו איך אנחנו מפשטים את התהליכים בצורה כזאת שהם לא יצטרכו לרדוף אחרינו ושאנחנו נדע להזרים להם את מה שצריך גם בלי שהם ישיגו אותנו.

איתמר גזלה: בקשר למודעות של העסקים.

איתמר גזלה: עם העלאת האפשרות להגיש בקשה, אני מדבר על הארנונה, מחר אנחנו נצא בקמפיין, קמפיין רדיו וקמפיין רשת, וכמובן בכלים שיש לנו כמו דף הפייסבוק והכלים האחרים וזאת על מנת לנסות לתת כמה שיותר מידע לעסקים, כמובן גם דרך הגופים המייצגים שנשמח לשתף אתם פעולה בנושא הזה כדי שכמה שיותר עסקים ידעו על הדבר הזה.

איתמר גזלה: באשר לפגיעה של ה-25 אחוזים ותיקון התקנות.

איתמר גזלה: החלטת הממשלה קבעה שזה כרגע יחול על חודשים ספטמבר ואוקטובר בלבד עם אפשרות להאריך לנובמבר ודצמבר.

איתמר גזלה: מהבחינה הזאת עדיין יש זמן לתיקון התקנות.

יפעת שאשא ביטון: לא.

יפעת שאשא ביטון: אין זמן.

יפעת שאשא ביטון: אנחנו לגמרי מתבלבלים.

יפעת שאשא ביטון: קודם כל, אנחנו מדברים על התקנות הקודמות שהם לא קיבלו את ההנחה בארנונה ובוא נאמר שזה לא 25 אחוזים אבל 40 אחוזים.

יפעת שאשא ביטון: זאת אומרת, גם ההחלטות הקודמות שהיו, עוד אין תקנות והם לא קיבלו את מה שצריך.

יפעת שאשא ביטון: אז אנחנו כבר באיחור.

איתמר גזלה: לא.

איתמר גזלה: זה לא נכון.

יפעת שאשא ביטון: אנחנו נמצאים עכשיו בסוף ספטמבר.

יפעת שאשא ביטון: אתמול אמרו לנו שהסגר יהיה לפחות עוד חודש.

יפעת שאשא ביטון: בעוד חודש אמור לפוג תוקף התקנה.

יפעת שאשא ביטון: התוקף הוא עד ה-31 באוקטובר עם אפשרות הארכה.

יפעת שאשא ביטון: אנחנו עובדים כל הזמן ב-דיליי ואנשים שיושבים בבית, אין להם עכשיו כסף.

הילה שי וזאן: מענק של מס הכנסה שלילי מחולק היום.

יפעת שאשא ביטון: זה רק חלק מהנדבכים.

איתמר גזלה: אני רוצה לתקן מבחינת התקנות של ההנחה בארנונה, התקנות הרגילות של הירידה ב-60 אחוזים.

איתמר גזלה: אם אני לא טועה הן נחתמו כבר לפני כשבועיים על ידי שר הפנים.

איתמר גזלה: אנחנו עבדנו כדי לקבל את התקציב מהאוצר וגם להכין את המערכת הממוחשבת שלנו.

איתמר גזלה: לכן זה נפתח מחר.

איתמר גזלה: התקנות כבר חתומות.

איתמר גזלה: אני דיברתי על תיקון התקנות לסגר הזה שמדבר על כך שגם עסקים שנפגעו החל מ-25 אחוזים, יוכלו לקבל על ספטמבר ואוקטובר וזה מחכה לחתימה של שר הפנים.

יפעת שאשא ביטון: מה זה אומר?

יפעת שאשא ביטון: מה שנפתח מחר מתייחס לאיזה חודשים?

איתמר גזלה: יוני עד אוגוסט.

איתמר גזלה: כלומר, עסקים כבר קיבלו עבור מארס, אפריל ומאי.

איתמר גזלה: בסיבוב הראשון קיבלו פטור מלא ועכשיו, מיוני עד אוגוסט, הולך להיפתח מחר וזה יהיה מבוסס על זכאות מרשות המסים.

יפעת שאשא ביטון: זאת אומרת, הכול ב-דיליי של מספר חודשים.

יפעת שאשא ביטון: זה פשוט בלתי נתפס.

יפעת שאשא ביטון: כאילו לאנשים יש עכשיו איזשהו תזרים קבוע והם יכולים לחיות את השוטף 90 אל מול המדינה.

יפעת שאשא ביטון: מישהו חייב לתקן את זה ולצמצם את הפער.

יפעת שאשא ביטון: אנחנו עוד מעט באוקטובר.

איתמר גזלה: את השאלות האלה אתם יכולים להפנות לנציגי האוצר.

יפעת שאשא ביטון: בהחלט השאלות יופנו אליהם.

יפעת שאשא ביטון: תודה איתמר.

יפעת שאשא ביטון: חנן דגן, איחוד גני הילדים.

יפעת שאשא ביטון: לא נמצא.

יפעת שאשא ביטון: הוא ביקש רשות דיבור.

יפעת שאשא ביטון: ארגוני הגנים, בבקשה, עורכת הדין קרן אוחנה.

קרן אוחנה איוס: שלום.

קרן אוחנה איוס: תודה רבה לוועדה ועל זכות הדיבור.

קרן אוחנה איוס: חשוב לי לומר שני דברים ביחס למה שאמר איתמר מהרשות לעסקים קטנים ובינוניים.

קרן אוחנה איוס: לצערי, וכולם יסכימו אתי, הבירוקרטיה עולה על הרצונות הטובים של כל המערכת לתמוך בעסקים הקטנים והבינוניים, אליהם הגנים הפרטיים משתייכים.

קרן אוחנה איוס: זה נכון, בחודש מאי אנחנו פתחנו מענק סקטוריאלי יחד עם משרד האוצר ברשות לעסקים קטנים ובינוניים.

קרן אוחנה איוס: אני יכולה לתת לך נתונים – מתוך אלפים רק 1,052 גנים קיבלו מענק מכיוון שמשהו בפרוצדורה מאוד מאוד זוחל, מקשה, מתיש, להביא עוד ניירת ועוד ניירת.

קרן אוחנה איוס: אני אתן לך דוגמה פרטית.

קרן אוחנה איוס: עסק מקבל מרשות המסים ניהול ספרים וניכוי מס במקור אחת לחודשיים והיה ומתקרב סוף החודש ועדיין לא טיפלו בו, הבקשה שלו נזרקת החוצה והוא מתחיל הכול מהתחלה.

קרן אוחנה איוס: שוב הוא צריך להביא ניכוי מס במקור, ניהול ספרים, תעודת עוסק מורשה.

יפעת שאשא ביטון: למה?

קרן אוחנה איוס: שאלה טובה.

קרן אוחנה איוס: למרות שהעסק הזה פעיל, חי, שריר, קיים, בועט ועדיין מקבל לקוחות לפי תו סגול או לפי המתווה.

קרן אוחנה איוס: אני יכולה לומר לך שאנחנו קיבלנו הקצאה בסך 200 מיליון.

קרן אוחנה איוס: מנתונים שיש לי מהרשות לעסקים קטנים ובינוניים, עד כה השתמשנו ב-24.7 מיליון שקלים ובנובמבר התקציב אמור לחזור לקופת האוצר.

קרן אוחנה איוס: זאת אומרת ש-175 מיליון שקלים יחזרו ללא שימוש וזה לא שאנחנו לא רוצים להשתמש בהם או אנחנו כאלה שיכולים לשרוד את היום שאחרי.

קרן אוחנה איוס: אנחנו ממש ממש לא.

קרן אוחנה איוס: יש לנו נתונים קשים על סגירת גנים, על פשיטות רגל, על ילדים שנמצאים בחוץ ללא מסגרות.

קרן אוחנה איוס: אנחנו לא מצליחים לצלוח את הבירוקרטיה ואת הלוגיסטיקה של הטופסולוגיה.

קרן אוחנה איוס: אפרופו ארנונה.

קרן אוחנה איוס: גן ילדים שרשום ברשות המקומית ומשלם ארנונה עסקית, למה הוא צריך עכשיו למלא שוב ניירת לרשות לעסקים קטנים ובינוניים כשהוא מופיע ברשות המקומית שלו?

קרן אוחנה איוס: קיבלנו איזושהי הנחה כללית של 25 אחוזים על חודשים מארס, אפריל ומאי, למה שוב לדבר עם גוף נוסף אחר?

קרן אוחנה איוס: כמה זרועות יש למדינה הזאת?

קרן אוחנה איוס: כמו תמנון.

קרן אוחנה איוס: אחת לא מכירה את השנייה?

קרן אוחנה איוס: אנחנו צריכים לפנות לרשות המסים, לביטוח לאומי, ללשכת התעסוקה לגבי העובדים, לרשות לעסקים קטנים ובינוניים, לרשות המקומית.

קרן אוחנה איוס: באמת, גננת רוצה להיות גננת, לטפל בילדים, בהורים, בשגרה, בהסתגלות.

קרן אוחנה איוס: גם כך קשה אבל הפכתם אותנו גם למנהלות חשבונות, לרואות חשבון, למזכירות וכל היום אנחנו רודפות אחרי הניירת.

קרן אוחנה איוס: חשוב לי לומר שתוכניות קיימות שעבדו טוב בסבב ראשון, דינם לעבוד טוב גם בסבב שני.

קרן אוחנה איוס: לא צריך להמציא את הגלגל מחדש.

קרן אוחנה איוס: אנחנו לא צריכים לקבוע פגישות עם האוצר ולא צריכים לכתת רגלינו ל-זומים ארוכים ולעוד ניירות עמדה.

קרן אוחנה איוס: מה שכבר קיים, אפשר לשחזר אותו ולנצל אותו אבל לתפעל אותו נכון.

קרן אוחנה איוס: עוד יהיה לפנינו סבב שלישי ורביעי.

קרן אוחנה איוס: הקורונה כאן כדי להישאר ואני לחלוטין מסכימה אתך שיש עסקים שצריכים להישאר לטובת הציבור.

קרן אוחנה איוס: אפרופו עסקים שצריכים להישאר, אני מכירה את עמדתך לעניין מי יכול לעבוד ואנחנו מבקשים כאן בהזדמנות הזאת להפעיל מסגרות חינוך, כפי המלצת הפרויקטור, עד כיתות ה' ולאפשר לילדים להגיע כי אנחנו מרגישים שקצת משתמשים בנו.

קרן אוחנה איוס: הגנים הפרטיים היום פתוחים, 4,970 גנים פתוחים ונותנים מענק לעובדים חיוניים ואין לנו נתוני הדבקה או סגירה או בידוד בתוך המסגרות האלה.

קרן אוחנה איוס: אנחנו עובדים יחד עם האוכלוסייה, ואפשר לבדוק את הנתונים לאשורם, ואנחנו מאפשרים למשק לעבוד.

קרן אוחנה איוס: לכן אני אומרת שאחרי החג אם דנים בוועדה הזאת או בכל מקום אחר בדינם של הילדים, לפחות גילי לידה עד שש, תנו לנו את היכולת לעזור למשק לחזור ולעבוד כסדרו.

קרן אוחנה איוס: אני רוצה לומר עוד משהו לעניין צהרונים ומשפחתונים ובזה אני אסיים.

קרן אוחנה איוס: בסבב ראשון הוקיעו החוצה צהרונים ומשפחתונים ולא כללו אותם בשום מתווה או מענק או פיצוי ואלה עסקים שלא רק קרסו אלא כמעט נמחקו.

קרן אוחנה איוס: הרי לא מן הנמנע שצהרון יעבוד במתכונת קייטנה אבל יותר הגיוני שצהרון לא יעבוד כאשר גן סגור.

קרן אוחנה איוס: לא יכול להיות שהגן חוסה תחת מתווה פיצוי אבל הצהרון לא.

קרן אוחנה איוס: זה משהו שהוא לא מקובל עלי.

קרן אוחנה איוס: מי שמנהלת משפחתון ויש לה עוסק מורשה או מוכרת על ידי רשויות המס, מאחר והיא לא תחת אישור ראשוני, היא לא זכאית לשום מענק או לשום פיצוי.

קרן אוחנה איוס: המדינה אמורה להכיר בעסקים האלה כמשלמי מסים.

קרן אוחנה איוס: אין שום סיבה שהם לא יהיו זכאים למענק כלשהו.

קרן אוחנה איוס: כל מי שנותן מענה להורים שיוכלו ללכת לעבודה ומשגיח על הילדים בהשגחה ראויה תחת הגדרות שקבעה מדינת ישראל- ואת מכירה היטב את התהליך – אין שום סיבה שהמדינה תתעלם ממנו ושהוא יעוף מתחת לרדאר.

יפעת שאשא ביטון: תודה רבה, קרן.

יפעת שאשא ביטון: אני רוצה לברר אתך שוב את המספר.

יפעת שאשא ביטון: את אומרת שבעצם 1,052 גנים קיבלו מענקים וסיוע.

קרן אוחנה איוס: כן.

יפעת שאשא ביטון: מתוך כמה?

קרן אוחנה איוס: אני יודעת – לפחות עד לפני שלושה שבועות – ש-1,400 גנים הגישו בקשה למענק ואני אומר לך היכן הקושי.

קרן אוחנה איוס: כשיצא הפרסום עם הדרישה לתנאים, נאמר שמי שהגיש בקשה לאישור ראשוני יוכל להגיש בקשה למענק מכיוון שלצערנו הקורונה תפסה אותנו בשנת ההכנה.

קרן אוחנה איוס: אין קורסי עזרה ראשונה, אין קורסי התנהלות בטוחה, אין לנו כרגע יכולת טכנית לעמוד בפרמטרים הראשונים של בקשה לאישור ראשוני אבל יחד עם זאת הגנים פתחו את הבקשות תוך ידיעה של המגבלות.

קרן אוחנה איוס: אחר כך שינו את הדרישה רק למי שיש אישור ראשוני.

קרן אוחנה איוס: מתוך 1,500 בקשות שהוגשו, רק 1,052 קיבלו מענק.

יפעת שאשא ביטון: את מדברת על האישור הראשוני של חוק הפיקוח.

קרן אוחנה איוס: נכון, שהוא תנאי מתלה לקבלת המענק.

יפעת שאשא ביטון: אנחנו נברר את זה.

יפעת שאשא ביטון: אני שמחה שזה אולי גם יאיץ קצת את התהליכים של חוק הפיקוח ואנשים יזדרזו לעשות את זה.

קרן אוחנה איוס: אנחנו לגמרי שם.

יפעת שאשא ביטון: אנחנו נברר למה גם אחרים לא נכנסים תחת הסיפור הזה.

יפעת שאשא ביטון: תודה רבה.

יפעת שאשא ביטון: פורום פרסום החוצות בישראל, גולן גבאי.

גולן גבאי: שלום לכם.

גולן גבאי: שלום לחברי הוועדה המכובדים, שלום לכבוד יושבת הראש.

גולן גבאי: אני חייב להתייחס לפתיח של הוועדה, לכל הנושא של הטלת הרפש וההאשמות בוועדה הזאת.

גולן גבאי: לדעתי זו הוועדה היחידה – וכך לדעת רבים – שבאמת חושבת מחוץ לקופסה ומשנה החלטות או מתאימה את ההחלטות למציאות בצורה הטובה ביותר.

גולן גבאי: פורום שילוט החוצות הופיע בכמה ועדות – ועדת הכלכלה וועדת הפנים – ואנחנו מקווים שדווקא כאן יהיה מי שירים את הכפפה ויבין את האבסורד שהולך להתגלגל.

גולן גבאי: חברות שילוט החוצות בשוטף מחזיקות ב-100 אחוזים משלטי החוצות שהם בבעלות העיריות והרשויות המקומיות עצמן.

גולן גבאי: אנחנו מזרימים כספים לעיריות בסכומים של 400 מיליון שקלים בשנה, בין אם אלה דמי זיכיון שהם פועל יוצא של המכרזים שאנחנו ניגשים אליהם, בין אם אלה אגרות שילוט שאנחנו משלמים לעיריות ובין אם זה תפעול של כל המתקנים העירוניים.

גולן גבאי: אני בטוח שרובכם לא יודעים שחברות השילוט בעצם מתחזקות את כל תחנות האוטובוס בעיר, בכל הערים בארץ, מקימות אותן, מתפעלות אותן, מקימות את כל שלטי הרחובות בארץ.

גולן גבאי: שלטי רחוב דיזינגוף פינת אלנבי, זה שלט שהקימו חברות השילוט.

גולן גבאי: הן מנקות, מתחזקות ומפעילות אותם במשך כל השנה.

גולן גבאי: הרשויות המקומיות מקבלות מחברות השילוט 400 מיליון שקלים בשנה.

גולן גבאי: בכל תקופת הסגר הראשון וגם בתקופת הסגר הנוכחי, כל השלטים בישראל – אני בטוח שאתם רואים אותם - נמצאים ריקים, שחורים, בלי כל פרסום או עם פרסום עירוני של עיריות שהרימו את הכפפה ולקחו את הפרסום לטובתן כי אין מה לעשות, אף מפרסם בישראל לא עולה בשלטי חוצות בתקופה של סגרים.

גולן גבאי: אין מספיק תנועה בכבישים, החנויות סגורות, הקניונים סגורים ואין מה לפרסם בשילוט חוצות.

גולן גבאי: לכן אנחנו זוכים לאפס הכנסות בכל התקופות הללו של הסגרים וגם בתקופה שבין הסגרים אנחנו מדברים על ירידה של 60 אחוזים בפרסום החוצות גם כשהחנויות פתוחות ופועלות.

גולן גבאי: אנחנו פנינו למשרד הפנים, פנינו למשרד האוצר, למשרד הכלכלה והתרענו שחברות השילוט, ככל שיגבו מאתנו כספים - הדבר היחידי שהעיריות עושות כרגע, הן גובות מאתנו את הכספים למרות שאנחנו חייבים להן מאות מיליוני שקלים – החברות הללו יקרסו בזו אחר זו.

גולן גבאי: אין לנו הכנסות.

גולן גבאי: סדר גודל של אובדן הכנסות השנה, עכשיו אנחנו מדברים על 50 אחוזים אובדן הכנסות וזה אובדן של 200 מיליון שקלים.

גולן גבאי: הצגנו מתווים לרשויות המקומיות, למשרד האוצר ולמשרד הפנים.

גולן גבאי: הגשנו מתווים להצלת הענף.

גולן גבאי: ככל שלא יצילו את הענף הזה, אתם צפויים לחזות במראה מוזר לחלוטין בו חברות השילוט הללו קורסות, העיריות מכניסות את היד לכיס והכסף הזה בסופו של דבר חייב להגיע ממענקי איזון כי עיריות לא יכולות להיות לא מאוזנות.

גולן גבאי: הממשלה הולכת לסבסד את העיריות הללו למשך – להערכתי – חמש השנים הקרובות עד שיקומו חברות שילוט במקומנו ויוכלו לעמוד בתנאי הסף של המכרזים הללו, שתהיה להם היכולת המקצועית לתפעל את השלטים, ביטוחים וכל הדברים האחרים.

גולן גבאי: סדר גודל של שני מיליארד שקלים ילך לאיבוד כתוצאה מקריסה של כל חברות השילוט.

גולן גבאי: אני מייצג את כל חברות השילוט בישראל, 10 החברות הגדולות מהוות 90 אחוזים מהכספים הללו והן כולן עומדות בפני קריסה.

גולן גבאי: ככל שיגבו מאתנו את הכספים, הצ'קים שנמצאים ומופקדים אצלן, ככל שירצו לגבות אותם, אנחנו נתרסק.

גולן גבאי: אולי הוועדה הזאת דווקא בחשיבה שלה מחוץ לקופסה והיכולת להבין את ההשלכות קדימה, אולי היא תרים את הכפפה ותבין ותתריע בפני מקבלי ההחלטות באוצר, בפנים, ברשויות המקומיות שיבואו ויגידו חבר'ה, יש כאן אבסורד שהיה והיה והוא באמת יקרה ויצא לפועל ואנחנו נתרסק – המדינה תכניס את היד לכיס ותשלם שני מיליארד שקלים במשך השנים הקרובות.

יפעת שאשא ביטון: אני רוצה להבין משהו.

יפעת שאשא ביטון: איפה אתם בתוך כל תוכנית הסיוע שהייתה לפחות בגל הראשון?

יפעת שאשא ביטון: רק כדי שנבין היכן אנחנו עומדים.

גולן גבאי: נגעת בדיוק בנקודה.

גולן גבאי: מארס-אפריל, היה סגר מוחלט, אפס הכנסות, השלטים היו שחורים כמו שאת רואה אותם שחורים כרגע.

גולן גבאי: אפס הכנסות.

גולן גבאי: מארס-אפריל, דילגו עלינו.

גולן גבאי: כל החברות הן עם מעל ל-20 מיליון שקלים הכנסות.

גולן גבאי: במארס-אפריל החליטו שחברות שיש להן מעל 20 מיליון שקלים הכנסות, לא מקבלות שום סיוע מהמדינה.

גולן גבאי: כלום.

גולן גבאי: לכן דילגו על החודשים האלו.

גולן גבאי: רק במארס-אפריל, זה שישית מההכנסות שלנו בשנה, שישית מ-400 מיליון שקלים, קל מאוד לחשב ולראות שמדובר על 70-60 מיליון שקלים שהלכו לנו לאיבוד ואף אחד לא פיצה אותנו.

גולן גבאי: בחודשים מאי-יוני קיבלנו מענקים.

גולן גבאי: החברות הללו במצטבר יקבלו מענקים בסדר גודל של שני מיליון שקלים בחודש, כל החברות ביחד, כשהן משלמות לעיריות סדר גודל של 33 מיליון שקלים בכל חודש.

גולן גבאי: טיפה בים.

גולן גבאי: זה לא עוזר לנו בכלום.

גולן גבאי: אין לנו כסף לשלם.

יפעת שאשא ביטון: אלה הפרופורציות?

גולן גבאי: כרגע טרם פשטנו רגל מכיוון שהגזברים בעיריות הללו הבינו שאין להם יכולת לגבות מאתנו כספים.

גולן גבאי: מדובר כאן בחברות שאין להן הכנסות, ש-70 אחוזים מההכנסות שלהן מועברים לעיריות וכיוון שאלה 70 אחוזים מההכנסות, אף אחד לא הולך לפצות אותן בסכומים הללו.

גולן גבאי: ביקשנו מהעיריות לדלג על החודשים האלה, להקפיא את המכרזים לתקופה הזאת ולגבות את הכספים הללו כשיהיו לנו פרסומים.

גולן גבאי: השלטים עומדים ריקים ושחורים.

גולן גבאי: יש לנו דוחות של רואי חשבון, אף אחד לא יכול להצביע על שקל הכנסה בחודשים הללו, גם של הסגר וגם בתקופות הביניים.

גולן גבאי: אנחנו בהחלט עומדים בקריטריונים אלא שהקריטריונים של הפיצוי של מנגנון ההוצאות, מבחינתנו הוא טיפה בים.

יפעת שאשא ביטון: המידע שאתה נותן כאן, אני מניחה שהוא מוסמך כי אתה רואה את הארגון כארגון.

יפעת שאשא ביטון: אתה מדבר על הכנסה כוללת של שני מיליון שקלים אל מול הוצאה כוללת של מעל 30 מיליון שקלים?

יפעת שאשא ביטון: אני שמעתי טוב?

גולן גבאי: כן.

גולן גבאי: נכון.

גולן גבאי: אלה המענקים שהחברות הללו יקבלו.

גולן גבאי: דרך אגב, עדיין לא קיבלו אבל הן יקבלו כי עשינו את החישוב עם רואי החשבון שלנו וכולנו עומדים בקריטריונים, בטח לגבי מאי-יוני, ואנחנו נעמוד גם ביולי-אוגוסט כי באמת יש מעל 60 אחוזים צניחה בהכנסות.

גולן גבאי: הסכומים שמצטברים, בממוצע לכל חברה זה בערך 180,000 שקלים לחודש.

גולן גבאי: עשר חברות גדולות יקבלו מיליון ו-800,000, החברות הקטנות יותר יקבלו את ההפרש, בסך הכול שני מיליון שקלים כאשר הרשויות אמורות לקבל מאתנו – אני מדגיש, ואני חייב כאן את הגילוי הנאות ולומר שהן לא גבו מאתנו שקל עד היום למרות שהן תמיד גובות מראש.

גולן גבאי: אנחנו משלמים חודש בחודשו מראש לכל הרשויות בישראל אבל הן מבינות את המצב ומה-1 במארס הן לא גבו כספים.

יפעת שאשא ביטון: זאת מציאות שמקלה עליכם.

יפעת שאשא ביטון: זאת אומרת, העיריות בפועל, בלי שום דקלרציה, לא גובות כרגע את הסכומים.

יפעת שאשא ביטון: הן בטח יגבו אותם בעתיד.

יפעת שאשא ביטון: אני מבינה נכון?

גולן גבאי: הן לא גובות את הסכומים.

גולן גבאי: יתרה מכך, מעבר לזה שיש בידן צ'קים – הצ'קים הללו שווים בדיוק את הנייר עליו הם רשומים, אין להם כל כיסוי בבנק והרשויות יודעות זאת – יש להן גם ערבויות בנקאיות ואותן הן יכולות לפרוע.

גולן גבאי: רק זה מלמד שאותם גזברים בכל העיריות – וזה מוזר, כל העיריות, כל הגזברים, אף עירייה לא גבתה בינתיים שקל מאף חברת שילוט ואת זה אני יודע כי אני מייצג את כל חברות השילוט – כמה הגזברים הללו, כל אחד בפני עצמו, מבין את גודל האבסורד כאן.

גולן גבאי: הם יודעים שהם גובים מאתנו 70 אחוזים מההכנסות שלנו ויודעים שאין לנו הכנסות.

גולן גבאי: אלה לא 70 אחוזים מההכנסות כמו בקניון שמשלם לפי פדיון אלא ה-70 אחוזים, זה מספר קבוע, זה ה-33 מיליון שקלים עליהם דיברנו.

יפעת שאשא ביטון: לפי מה שאתה אומר, בפועל – לא מתוך החלטה אלא בפועל – אין כרגע פגיעה.

יפעת שאשא ביטון: זאת אומרת, מה שאתם מייחלים לו, זה מה שקורה במבחן המציאות.

גולן גבאי: נכון.

גולן גבאי: אנחנו מייחלים שמישהו יכניס את היד לכיס.

גולן גבאי: העברנו לאוצר מתווה במסגרתו אנחנו מעריכים שעלות הצלת הענף תעמוד על סדר גודל של 50 עד 75 מיליון שקלים כדי להציל את הענף הזה בתוכנית עד יוני 2021 ולחסוך למדינה שני מיליארד שקלים אובדן הכנסות שהולך להיות כי זה הולך להיות על המדינה.

גולן גבאי: הרשויות הללו ידרשו את הכספים מהמדינה כמענקי איזון.

גולן גבאי: הן לא יכולות להסתדר בלי הכספים הללו ואת זה אנחנו יודעים.

יפעת שאשא ביטון: כולם חשובים לנו אבל כרגע חשובים לנו בעלי העסקים והאנשים שיושבים בבית, שהם יקבלו את הכסף שלהם ושהם יוכלו להתמודד עם הסיטואציה הכלכלית המאוד קשה ומורכבת.

יפעת שאשא ביטון: ברשותך, אנחנו נישאר בגזרה הזו.

יפעת שאשא ביטון: יהיו לנו גם דיונים אחרים שנוגעים לנושא של השלטון המקומי.

יפעת שאשא ביטון: גולן, אנחנו נעקוב.

יפעת שאשא ביטון: תודה רבה.

יפעת שאשא ביטון: הצטרף אלינו חבר הכנסת מיקי לוי.

יפעת שאשא ביטון: ברוך שובך מהבידוד.

יפעת שאשא ביטון: אתה רוצה להתייחס עכשיו או בהמשך לדברים?

מיקי לוי: בהמשך.

יפעת שאשא ביטון: יושב ראש איגוד המוסכים, רונן לוי ואחר כך פרופסור אדלר.

רונן לוי: בוקר טוב.

רונן לוי: תודה על מה שאת עושה למעננו, למען האזרחים וגם למעננו העסקים.

רונן לוי: אני מסכים עם כל מה שאמרו קודמיי שמייצגים בעלי עסקים.

רונן לוי: לסבר את האוזן, אנחנו בינתיים איבדנו כחמישה אחוזים מהשוק שלנו שסגרו להם את העסקים ולדעתנו הסגר הזה הולך להיות מכת מוות גם על העסקים שלנו וגם על עסקים אחרים.

רונן לוי: אני מייצג כאן את המוסכים ואני רוצה להאיר איזושהי נקודה שאני מנסה כבר זמן מה לדבר עליה ואנחנו לא מצליחים לקדם.

רונן לוי: הממשלה כלקוח יכולה להשפיע על עסקים כמונו, שהם חיוניים, לקבל עבודה.

רונן לוי: אני אתן לך דוגמה בנושא של הסדרי המוסכים בכל מה שקשור לביטוח.

רונן לוי: רק כ-20 עד 200 מוסכים מתוך 1,200 רלוונטיים מקבלים עבודה גם כשהם עכשיו פתוחים והשאר לא יכולים לקבל עבודה כי חוסמים אותם.

רונן לוי: מקומות שהממשלה עצמה היא לקוח בענף הרכב, התחזוקה והחלפים, כ-200 מוסכים מתוך 5,000 ומשהו מוסכים מונגשים לעבודה במכרזים האלה, אפשר לפתוח ולהכריח כרגע את כל מי שעוסק בריכוז של מכוניות של המדינה ושל החברות הממשלתיות, לפתוח להכריח אותם לנתב את העבודה הזאת להרבה מוסכים קטנים שיוכלו ליהנות מזה.

רונן לוי: אני אתן דוגמה למשהו שקרה עכשיו במשרד החינוך עם 120,000 מחשבים.

רונן לוי: נתנו בלי מכרז לחמש חברות גדולות לשווק את ה-120,000 המחשבים לילדים כאשר אפשר היה לתת לכל בית ספר שייתן ל-100 עסקים קטנים עבודה בתחום הזה וכך להציל אותם בתקופה הזאת.

רונן לוי: יש הרבה כסף שהמדינה עצמה כלקוח הייתה יכולה עכשיו לספק ולעזור לעסקים קטנים במקום לתת להם לעמוד כפושטי יד ולקחת כל הזמן שירותים של מתווכים שיתווכו בינינו לבין הממשלה.

רונן לוי: אני כבעל עסק קטן יכול להגיד לך שאת כל מענקי החזרת עובדים לא קיבלתי.

רונן לוי: אנחנו לא יכולים לסמוך על הבירוקרטיה ועל מה שקורה.

רונן לוי: דבר אחד כן היה אפשר לעשות.

רונן לוי: הממשלה הייתה צריכה להפנות את מה שהיא מוציאה החוצה ועכשיו, בזמן החירום, יש לה היכולת להשפיע על כך שהעבודה תזרום לעסקים קטנים ולא רק לקבוצות ריכוזיות שמקבלות את העבודה ואת הכספים הגדולים שהממשלה מוציאה.

רונן לוי: דבר נוסף ואחרון שאני רוצה לומר.

רונן לוי: אני עדיין לא מבין איך זה שבקבינט הקורונה לא יושב נציג העסקים בישראל.

רונן לוי: איך יכול להיות שאנחנו כבר חצי שנה במשבר הזה, יושבים פוליטיקאים ומנהלים את קבינט הקורונה ובקבינט הזה לא נמצא נציג העסקים כדי שידבר על ההשפעות, שיאמר מה העסקים צריכים ושירכז את הצרכים של העסקים.

רונן לוי: שמישהו מאתנו ישב בקבינט וגם ישפיע על המקומות האלה ולא יהיה כל הזמן הפינג פונג הזה שלא נגמר ולדעתי הוא גם לא ייגמר בשיטה הזאת.

רונן לוי: אפשר לראות במודל הגרמני שהוא דוגל בשיטה שישבו וסגרו את כל הפתרון גם של הסגרים והסגירות בצורה משותפת עם העסקים ועם כל היזמים.

רונן לוי: אני מדבר על שיטת העבודה ולא על שיטת הפרטז'.

רונן לוי: אנחנו כל הזמן עובדים כאן באיזשהו פינג פונג, כל פעם כן סגר או לא סגר ואת זה אנחנו צריכים לפתור, גם את שיטות העבודה וגם את הייצוג שלנו כבעלי עסקים בקבינט.

רונן לוי: אנחנו ודאי רוצים לעזור להוריד את התחלואה, זה חשוב לנו כמו שחשוב לכל אזרח ובטח שחשוב לנו לעבוד ולהתפרנס.

רונן לוי: חשוב שלמדינה, היכן שיש לה כלים, במיוחד שיש לה כסף כלקוח, היא תעביר אותו בסופו של דבר גם לעסקים עצמם.

רונן לוי: תודה רבה.

מיקי לוי: רציתי לומר משהו שהוא לא בדיוק קשור אבל דוגמה כדי להבין באיזו התנהלות אנחנו, גם בגלל שרונן עלה.

מיקי לוי: אני הייתי מהמובילים של נושא פחת מואץ שיכלול את כלל המשק.

מיקי לוי: הפחת המואץ מקבל פי שתיים.

מיקי לוי: במקום, סתם לדוגמה, 10 שנים, הוא מקבל חמש שנים כדי לגרוט אוטובוס או מכונה או מחשב במוסך.

מיקי לוי: זה לא מעט כסף.

מיקי לוי: שני מיליארד שקלים.

מיקי לוי: אני נלחמתי כדי להכניס את כל המוסכים פנימה כי לא רצו להכניס אותם ובסוף לכל המשק.

מיקי לוי: שני מיליארד שקלים, כמעט שלושה שבועות מחכים לתקנות ולזה לא מגיע.

מיקי לוי: אבל תקנות לגבי אתמול, הפגנות וכל הסיפורים, אפשר לקבל בחמש דקות.

רונן לוי: גם שם הייתה חקיקת בוזגלו.

רונן לוי: על זה בדיוק אנחנו מדברים.

מיקי לוי: חד משמעי אבל גם את המעט שהצלחנו להשיג, לא קיבלו.

רונן לוי: כל מה שהמדינה נותנת, היא נותנת לגדולים ולא לקטנים.

רונן לוי: המדינה שלנו, לה אנחנו משלמים מסים, צריכה לתת לנו את התשובות אבל היא כל הזמן עושה חקיקות משנה, כמו העניין של הפחת.

מיקי לוי: רונן, זה יקרה.

מיקי לוי: אני לא אעזוב את זה.

יפעת שאשא ביטון: תודה רבה רונן ותודה רבה חבר הכנסת מיקי לוי.

יפעת שאשא ביטון: אני אוסיף על הנקודה הזאת.

יפעת שאשא ביטון: אני לגמרי מסכימה אתך.

יפעת שאשא ביטון: האמת היא שזאת הזדמנות מצוינת לתת גם מהדוגמה האישית.

יפעת שאשא ביטון: לי יש קטע כזה גם מהקשר לבוחר לקנות את הדברים דווקא בקריית שמונה.

יפעת שאשא ביטון: מה לעשות, זה הבית, מקום מרוחק, פריפריה.

יפעת שאשא ביטון: היינו צריכים מחשב, הכריחו אותנו בכנסת לקנות מחברות גדולות שזו במכרז ואני ישבתי אצל החשב והסברתי שדווקא במציאות הזו שאנחנו בתוך הקורונה ויש לנו הזדמנות לתת, אמרתי לו אפילו לא קריית שמונה, תבחר פריפריה אחרת בדרום, אבל שנרגיש שאנחנו מעודדים את העסקים הקטנים – ולא.

יפעת שאשא ביטון: התפיסה היא שהולכים לעסקים הגדולים ואני מצטרפת לקריאה שלך ואני בטוחה שגם כל חבריי לוועדה.

יפעת שאשא ביטון: זוהי שעת ה-שין זה הזמן שלנו לחזק את העסקים הקטנים במדינת ישראל ולעשות חלוקה לא רק בנטל שאנחנו כל הזמן דורשים חלוקה, אלא גם ביכולת שלנו לסייע להם מבחינה כלכלית.

יפעת שאשא ביטון: אני מקווה שמי שנמצא שם למעלה, ישמע את הקריאה הזו ואכן נעשה עם זה משהו.

יפעת שאשא ביטון: פרופסור יהודה אדלר, בבקשה.

הודה אדלר: בוקר טוב לכולם.

הודה אדלר: ברשות

הודה אדלר: כם, אני רוצה לגעת בוועדה שאת מנהלת.

הודה אדלר: אני מלווה את המשבר הזה מתחילתו בכלי התקשורת ובכל מקום ואני לא מציג היום בשום סקטור חוץ מאשר בוועדה.

הודה אדלר: אני חושב שכל ההתקפות על הוועדה הזו – ואני לא מבין אותן - - -

יפעת שאשא ביטון: ברשותכם, אל תיכנסו לזה.

הודה אדלר: לא, אני לא רוצה להיכנס לזה אבל אני רק אומר יישר כוח לוועדה הזאת על ההליכים שהיא עוברת ועל כך שהיא מצילה נזקים במדינה.

יפעת שאשא ביטון: תודה רבה.

הודה אדלר: הסגר הזה, יפעת, את צודקת, נולד בחטא.

הודה אדלר: בשבוע שעבר הייתי בסמינר בין-לאומי עם רופאים בכירים מכל אירופה וסגר הוא הדבר האחרון שהולכים אליו.

הודה אדלר: הסגר הזה יגרום כאן למשבר כלכלי שלא היה כדוגמתו.

הודה אדלר: אני לא רוצה להיכנס לפרטים הכלכליים אבל אני רוצה לספר לכם מה קורה לי במרפאה שלי, בקליניקה שלי, כאשר חולים מגיעים אלי, וזה לא היה מעולם, ואין להם כסף לשלם.

הודה אדלר: אין להם 150 שקלים השתתפות עצמית של כללית, אין להם 200 שקלים והם יושבים מולי ובוכים.

הודה אדלר: אני חושב שאני מבטא בצורה הרבה יותר טובה כי אני בא מהשטח.

הודה אדלר: לאנשים אין את הכסף הזה לשלם והם יושבים מולי ובוכים.

הודה אדלר: נוצר כאן דור עניים חדש שלא היה קודם באזורים שהם הרבה יותר טובים מהאזורים הסוציו אקונומיים הנמוכים שהם האזורים העיקריים שפגועים.

הודה אדלר: ממקום מושבי אני אומר לכם שהושלכת להיות כאן קטסטרופה כלכלית ויפעת, כמו שטיפלת בנושאים החשובים כמו אירועים, תרבות, לימודים וכולי, כאן האתגר של הוועדה הוא הרבה יותר גדול.

הודה אדלר: אני חושב שהוועדה לא צריכה להיכנס לפרטים.

הודה אדלר: כל הסיפורים האלה על 25 אחוזים עד יוני, 40 אחוזים בספטמבר-אוגוסט, זה רק מראה עד כמה המדינה לא יודעת להכיל את הנושא הזה של הקורונה ולא רק מבחינת הטיפול הרפואי אלא גם מבחינה כלכלית.

הודה אדלר: שוב, יישר כוח ואני מקווה שהוועדה תצליח לעשות ואנחנו נעמוד מאחוריך.

יפעת שאשא ביטון: תודה רבה פרופסור אדלר על הדברים ועל ההמחשה איך זה בא לידי ביטוי במציאות.

יפעת שאשא ביטון: תודה רבה.

יפעת שאשא ביטון: שמואל אבואב.

שמואל אבואב: צוהריים טובים, יושבת ראש הוועדה וחברי הוועדה והמשתתפים.

שמואל אבואב: אנחנו ניתחנו את תמונת המצב בארגונים החברתיים וידוע שזו זירה רחבת היקף.

שמואל אבואב: הממשלה איננה מספקת את השירותים, לא בתחום הבריאות, לא ברווחה, לא בחינוך ולא בכל אורחות חייה על ידי משרדי הממשלה בלבד אלא שותפים בכירים הם הארגונים החברתיים.

שמואל אבואב: נוצר מצב מאוד מורכב בארגונים ואני רוצה למקד את דבריי בשלושה דברים תכליתיים.

שמואל אבואב: הוחלט על סכום של 100 מיליון שקלים כתמיכה וסיוע לארגונים החברתיים כאשר אנחנו מדברים על אלפי ארגונים.

שמואל אבואב: הסכום הזה צומצם מסכום של כ-400 מיליון שקלים.

שמואל אבואב: הסכום הזה לא הוצא עד עכשיו.

שמואל אבואב: לו הקריטריונים להוצאת הסכום היו קבילים, היו ידידותיים, היו רלוונטיים, היו טובים – הארגונים היו משתמשים בזה.

שמואל אבואב: התוצאה היא אפס שימוש ב-100 מיליון השקלים.

שמואל אבואב: נדרשה הזכות הטבעית והבסיסית לפרסם את הקריטריונים לחלוקת המשאבים, באיזה אופן יחלקו ועד היום החלוקה, הקריטריונים, לא הופצו כדי לראות אותם.

שמואל אבואב: אם הקריטריונים יישארו קשיחים וקשים, הכסף יישאר על המדף ולא יסייע לארגונים, ואז מה תהיה התוצאה?

שמואל אבואב: כשיצאו מהסגר, לא יהיה מי שייתן את השירות של חלוקת מזון, לא יהיה מי שיפקוד את בתי הקשישים העריריים, לא יהיה מי שיטפל בנשים במעונות חוסים, לא יהיה מי שיטפל בילדים במצוקה, כי לא ניתן יהיה לבצע את הפעולות האלה כי הוציאו את העובדים לחל"ת ואי אפשר יהיה לקיים את הארגונים.

שמואל אבואב: בשגרה כל ארגון נדרש להעמיד את המצ'ינג שלו כסכום תוספתי על תקציבי המדינה.

שמואל אבואב: טוב שכך, טבעי שכך, כי תפקידה של חברה אזרחית הוא לגייס גם משאבים תוספתיים על משאבי המדינה.

שמואל אבואב: מרגע שיש שבר וכאוס כל כך גדול מבחינה כלכלית, כל הפילנתרופיה התמוטטה לחלוטין, אין משאבים והארגונים לא מצליחים להעמיד את המצ'ינג.

שמואל אבואב: לכן בקשתנו לתקופה הזו הקצובה בזמן לאפשר במקום מצ'ינג כספי, שווה ערך.

שמואל אבואב: אז הארגונים יוכלו להתאים את עצמם למצב החירום.

שמואל אבואב: אני מסכם.

שמואל אבואב: ה-100 מיליון שקלים שהועמדו לא הוצאו, הקריטריונים שהיו צריכים להיות מופצים ולשמוע הערות של הארגונים – הטיוטה לא נמסרה ועד היום אי אפשר לבחון את הדברים, הדבר השלישי הוא לשנות את מנהג המצ'ינג באורח זמני לתקופה הזאת כדי לא ליצור מצב שמי שאין לו את המצ'ינג לא יכול להיתמך על ידי התקציבים של המדינה כי זה שבר על שבר על שבר.

שמואל אבואב: תודה.

הילה שי וזאן: אני רוצה להשיב לשמואל.

הילה שי וזאן: כמו שאתה יודע, דיברנו על הנושא ואני העליתי את עניין המצ'ינג בוועדת הכספים.

הילה שי וזאן: בדיוק עכשיו אני צריכה לדבר עם הממונה על התקציבים באוצר והוא צריך להשיב לי על כך.

הילה שי וזאן: אני העליתי את הנושא הזה ואמרתי בפני הוועדה שזה הזמן.

הילה שי וזאן: בסך הכול מדובר בדבר פעוט, לאפשר לארגונים החברתיים להשתמש בשווה כסף.

הילה שי וזאן: זה אומר שאם הם משיגים תרומות בדמות הסעות, בדמות שעות חונכות או התנדבות, זה יוכר להם לצורך המצ'ינג כי בסופו של דבר ברגע שמבקשים מהם כסף חי, אין באפשרותם להעמיד את המצ'ינג ולמעשה הם לא מקבלים את המעט שהמדינה מעמידה להם.

הילה שי וזאן: לכן הדבר בבדיקה ואני מבטיחה שאני לא ארפה בעניין.

הילה שי וזאן: אנחנו עוד מעט נשמע את האוצר גם בנושא הזה.

הילה שי וזאן: הבטיחו לי מהאוצר שהם יבדקו את העניין מול החשב הכללי.

הילה שי וזאן: הבנתי שזאת איזושהי בעיה בירוקרטית, אמנם סבוכה אבל בירוקרטית במשרדי החשב הכללי.

הילה שי וזאן: אנחנו לא נרפה ואנחנו נדאג לכך שכן יאפשרו לכם בסופו של דבר להעמיד שווה כסף במצ'ינג במקום כסף חי.

מיקי לוי: אני מציע לך, הילה, סתם מניסיון.

מיקי לוי: כמו שעשינו עם העצמאים כאשר לוקחים את הדוחות הכספיים של שנה קודמת.

מיקי לוי: ייקחו את הדוחות הכספיים של שנה קודמת או שנתיים קודמות ומה שהם הצליחו לארגן, זה המצ'ינג שהמדינה צריכה לתת השנה כאילו הם הביאו השנה מצ'ינג.

מיקי לוי: בדיוק כמו שעצמאי בא עם הספרים שלו ועם הדוחות הכספיים ואומר שההכנסה שלו הייתה כך וכך ועל פי זה הם מתחשבנים.

מיקי לוי: שמואל, צריך לבדוק עם הארגונים מה הצליח כל אחד לארגן בשנת 2018 ו-2019.

הילה שי וזאן: זה יותר מזה כי יכול להיותש גם ב-2018 ו-2019 הם לא הצליחו להעמיד מצ'ינג.

מיקי לוי: צריך להיות איזשהו בסיס.

מיקי לוי: תאמיני לי שהוא יהיה מרוצה אם תגידי לו 2018.

הילה שי וזאן: זה כבר עד 30 אחוזים.

הילה שי וזאן: זה לא הכול.

הילה שי וזאן: אנחנו מדברים על 30 אחוזים מתוך 30.

מיקי לוי: ברור.

מיקי לוי: זו הלבנה הראשונה, צאי מזה.

מיקי לוי: אם תרצי סיוע בכספים, עלי.

יפעת שאשא ביטון: אנחנו נחכה להתייחסות של משרד האוצר.

יפעת שאשא ביטון: אני רוצה להמחיש לכם מנתוני החשב הכללי מה-6 בספטמבר, לא לפני הרבה זמן, חלוקת תווי מזון לאוכלוסיות מוחלשות, מה אחוז המימוש?

יפעת שאשא ביטון: אפס.

יפעת שאשא ביטון: תוכנית הכשרות מקצועיות שבעיניי זה מאוד מאוד חשוב, גם שם אפס.

יפעת שאשא ביטון: סיוע נוסף למגזר השלישי, אפס אחוז.

יפעת שאשא ביטון: זאת אומרת, כל הכסף נשאר על המדף.

הילה שי וזאן: תראי מה קורה עם עסקים בסיכון גבוה.

הילה שי וזאן: כמה מימוש?

יפעת שאשא ביטון: 20 אחוזים.

יואל רזבוזוב: זה המון כסף אבל כמה הביאו?

יואל רזבוזוב: כלום.

יפעת שאשא ביטון: אנחנו אחר כך נדבר על הדוח הזה.

יואל רזבוזוב: עסקים בסיכון גבוה, 20 אחוזים.

יואל רזבוזוב: 14 מיליון שקלים.

יפעת שאשא ביטון: ננסה לברר מה נשאר מתוך כל התוכניות הגדולות האלה ואיך בסוף האזרחים שלנו כן מצליחים לקבל משהו מזה כדי לחיות.

יפעת שאשא ביטון: אנחנו עם גיל וקנין, יושב ראש איגוד שכירים בעלי שליטה.

גיל וקנין: שלום גברתי יושבת הראש.

גיל וקנין: אני מברך על פועלך עד היום.

גיל וקנין: אני חושב שאת עושה עבודה נהדרת.

יפעת שאשא ביטון: תודה.

יפעת שאשא ביטון: זו הוועדה.

גיל וקנין: גם לך באופן אישי מגיע המון יישר כוח.

גיל וקנין: אני כאן כי אני מייצג היום 6,000 בעלי חברות.

גיל וקנין: אנחנו ביחד מעסיקים כמעט 200,000 עובדים.

גיל וקנין: לא יתכן שבשמי מדברים כל מיני ראשי ארגונים, עם כל הכבוד לרון תומר, יושב ראש התאחדות התעשיינים שמגיע להסכמות עם הממשלה על ימי הבידוד וזאת כאשר אנחנו צריכים לשאת בנושא הזה.

גיל וקנין: מדובר כאן בחברות קטנות, בינוניות, לא כאלה שמסוגלות לשאת בעול הזה של ימי הבידוד.

גיל וקנין: הגיעו לאיזושהי הסכמת פשרה שהמעסיק יישר בחלק מימי הבידוד.

גיל וקנין: אתם צריכים להבין דבר אחד.

גיל וקנין: זה גזר דין מוות על העסקים האלה שעוד איכשהו מצליחים לנשום קצת אוויר ולהעסיק עובדים.

גיל וקנין: המפנה של אותם בעלי עסקים, כפי שאני מבין מהם, הם פשוט להוציא את כל העובדים לחל"ת ושהמדינה תשלם על ימי בידוד כחל"ת.

גיל וקנין: אנחנו לא רוצים להיות מפרי חוק.

גיל וקנין: אין לנו אינטרס לבוא "ולרמות" את המדינה אבל תמיד ימצאו כל מיני פרצות.

גיל וקנין: דבר שני.

גיל וקנין: אותם בעלי עסקים שאני מייצג אותם, ניהלנו שיח עם רשות המסים, היה לנו זום מאוד מבורך עם ערן יעקב, מנהל רשות המסים, אבל לצערי הרב אנחנו עדיין תקועים עם המון תקלות.

גיל וקנין: נכון, רשות המסים צודקת כשהיא אומרת שיש הרבה תקלות של אותו מייצג, אותו רואה חשבון שמייצג את החברה שלפעמים לא מציג את הדברים נכון, וזה לא בגלל שהוא לא עומד בתקנות אלא רוב התקנות הן כאלה שאותו מייצג לא יכול לצפות.

גיל וקנין: לצורך הדוגמה, לעסק אחד פסלו את המענק להוצאות הקבועות כי ב-2007 היה חסר לו איזה דוח.

גיל וקנין: מה הקשר בין 2007, דוח של 2007, למענק הוצאות שהוא צריך לקבל כרגע?

גיל וקנין: אם אתם יודעים שזאת הבעיה, תודיעו לו שחסר לו כך וכך כדי שהוא יוכל לטפל.

גיל וקנין: אני מקבל עשרות פניות ביום מבעלי חברות שמחודש מארס ועד היום – אני מוכן להראות דוגמאות חיות – שלא קיבלו אגורה מהמדינה.

גיל וקנין: לא קיבלו כל מענק הוצאות קבועות.

גיל וקנין: עסקים שהם עכשיו לפני קריסה.

גיל וקנין: לי אין את הדרך לעזור להם, מעבר לזה שאנחנו מוציאים להם כל מיני חבילות סיוע של מזון, לאותם בעלי עסקים שמוכנים לעמוד במצב המביך הזה, לצערי הרב.

גיל וקנין: אני מצפה מהוועדה הזו, אני רואה בוועדת הקורונה סוג של פרויקטור כלכלי.

גיל וקנין: כמו שיש פרויקטור רפואי, אני רואה בכם פרויקטור כלכלי.

גיל וקנין: אני מבקש מממשלת ישראל לתת לכם יותר סמכויות כוועדת הקורונה ובראש ובראשונה לך כיושבת הראש, כדי שתוכלו לקבל החלטות כי אתם עושים את זה הרבה יותר טוב ממה שהממשלה עושה כרגע.

גיל וקנין: דבר נוסף שאני מבקש, מעבר למענקים שלא משולמים בזמן, בנושא ימי הבידוד.

גיל וקנין: צריך להתייחס לנושא החל"ת.

גיל וקנין: חלק נכבד מהעובדים שנמצאים בחל"ת ויכולים לחזור לעבודה, לא מעונין לחזור לעבודה.

גיל וקנין: צריך לתקן את העיוות הזה.

גיל וקנין: אם רוצים להחזיר את המשק מתי שהוא לפעילות אמיתית נכונה, צריך לראות איך אנחנו מחזירים את העובדים מחל"ת ומונעים את הבטלה הזאת.

גיל וקנין: זה גורם נזק עצום לכל המשק הישראלי.

גיל וקנין: אחת הנקודות החשובות שאני רואה כרגע כשליחות היא הנושא של החברות שכרגע סגורות מכל מיני סיבות.

גיל וקנין: אני הרי מייצג מגוון רחב של חברות, מגוון רחב של עסקים, של בעלי שליטה בכל מיני תחומים, אם זה תיירות, אם אלה מפיקים, חברות נדל"ן, חברות היי-טק, כולם נמצאים אצלי באיגוד והם חברים בו.

גיל וקנין: הבעיה המרכזית שלנו כרגע היא שאנחנו מרגישים כל הזמן שמוציאים כל מיני כללים לפי סקטורים ולפי מגזרים.

גיל וקנין: אני חושב שהגיע הזמן שיוציאו כלל אצבע פשוט.

גיל וקנין: יגדירו כרגע מה הם הכללים לעסק שיכול לקבל תו סגול, שיכול לעבוד בסגר הזה ויכול לעמוד בכללים הללו.

גיל וקנין: להפסיק לדבר ברמת מסעדות, ברים, אולמות שמחות, אולמות אירועים.

גיל וקנין: זה לא מעניין את אף אחד מה שהוא בעסק אלא מעניין אותנו אם העסק הזה יכול לעמוד באותם כללים שהוא ישמור על הציבור שלא ייפגע כתוצאה מהמגפה הזאת.

גיל וקנין: זו המטרה שלנו וחייבים ליצור איזשהו כלל אצבע כזה.

גיל וקנין: תודה רבה.

יפעת שאשא ביטון: תודה רבה לך גיל.

יפעת שאשא ביטון: אני אתחיל מהסיפה של הדברים.

יפעת שאשא ביטון: אתה לגמרי צודק.

יפעת שאשא ביטון: אנחנו דיברנו כאן לא מעט על כך שצריכים להיות כללים ברורים להתקהלויות בחוץ או לשהות בחוץ אל מול שהות במרחבים סגורים.

יפעת שאשא ביטון: אני מקווה שנצליח להעמיק בזה באסטרטגיית היציאה.

יפעת שאשא ביטון: מיד אחרי סוכות יתקיים דיון ואנחנו בהחלט נציג גם את הדבר הזה.

גיל וקנין: עוד משפט אחד.

גיל וקנין: אני מבקש מהוועדה עצמה, יש כאן נציגים של רשות המסים, אני לא רוצה להגיע לערן יעקב אישית או לסמנכ"ל שלו.

גיל וקנין: אין סיבה להטריח אותם.

גיל וקנין: אני מצפה מרשות המסים שייתנו לנו מענה ברמה שייתנו פירוט למה הבקשה לא אושרה בצורה ברורה כי כאשר בן אדם לא מקבל את המענה על המענק ואומרים לו להמתין 180 ימים, זה לא יתכן כי העסק שלו קורס.

יפעת שאשא ביטון: אתה דיברת על בקשות שנשלחו ואנשים שלא קיבלו כל מענק עד היום.

יפעת שאשא ביטון: אם אפשר לקבל דגמה של שניים-שלושה בעלי עסקים כאלה, אנחנו רוצים כוועדה לבדוק את זה בצורה מדוקדקת ולדעת היכן החסמים.

קריאה: יש לנו אחד ב-זום.

קריאה: יש לו ירידה של מעל 60 אחוזים ולא קיבל כלום.

יפעת שאשא ביטון: גיל, תעביר אלינו לוועדה.

יפעת שאשא ביטון: אנחנו רוצים לבדוק את זה.

גיל וקנין: אני אשמח להעביר.

גיל וקנין: תודה רבה.

יפעת שאשא ביטון: ישראלה מני, איגוד לשכות המסחר, בבקשה.

ישראלה מני: שלום.

ישראלה מני: בוקר טוב.

ישראלה מני: תודה רבה.

ישראלה מני: לשאלה האחרונה שכרגע שאלת, נכון שאני לכאורה מייצגת ארגונים אבל היום אנחנו מקבלים המון שיחות מעסקים מאוד קטנים שמבקשים עזרה ודווקא הבוקר, לפני הישיבה, קיבלתי טלפון מאימא חד הורית שלא מצליחה לקבל כסף מהמענקים למרות שמגיע לה, למרות שיש לה אפס הכנסות, ורשות המסים החזירה לה תשובה שלילית.

ישראלה מני: אני אפילו לא מכירה אותה, רק דיברתי אותה, ואם תרצו אני מוכנה להעביר לוועדה את הפרטים שלה ותוכלו לדבר אתה.

ישראלה מני: אני לא אדבר על מה שכולם דיברו, על הארנונה, אלא אתייחס לשני נושאים.

ישראלה מני: האחד, לבלגן שיש בדרך שהאינפורמציה עוברת לציבור.

ישראלה מני: אני כרגע מדברת כארגון עסקי, אני יודעת לעבור על החומרים, אני יודעת לזקק אותם, להוציא אותם ולעשות בהם סדר.

ישראלה מני: לא תיתכן סיטואציה בה יושב כאן נציג הסוכנות לעסקים קטנים – ואני מאוד מעריכה אותם – ואומר, רבותיי, אתם לא מעודכנים.

ישראלה מני: מה זה אנחנו לא מעודכנים?

ישראלה מני: אם זה היה מופיע, אם זה היה שקוף, היינו מעודכנים.

ישראלה מני: הציבור לא מטומטם.

ישראלה מני: הציבור רוצה שהחומר יהיה שקוף.

ישראלה מני: כאן אני אומרת, אמרנו את זה בסגר הקודם ואני חוזרת ואומרת את זה היום, שאם המדינה הייתה משכילה ולא נותנת גם לרשות המסים, גם לסוכנות לעסקים, לכל גוף להעלות אצלו באתר סוג של המענקים שהוא נותן אלא מעמידה אתר אחד – אתר אחד שקוף ופשוט – בו יש סדר ואומרים שאלה המענקים, כך אתה מגיש את זה, יש לכם ישראל דיגיטלית ושישראל דיגיטלית יואילו בטובם לעשות מערך.

ישראלה מני: כמו שאמרה יושבת ראש הוועדה, ובאמת אני מודה לך על כל העשייה שאת עושה, גם כאזרח במדינת ישראל וגם בתפקיד המקצועי שלי, צריך כבר לעשות סדר.

ישראלה מני: אנחנו מבינים שזה לא הולך להיעלם, אז בואו נתחיל לעבוד בצורה מסודרת.

ישראלה מני: אם יש כרגע תקנות שהן חתומות וכרגע הסוכנות לעסקים הולכת בעוד שבוע או בעוד שבועיים להעלות את זה, אנא בטובכם, תעלו סוג של הודעה לציבור, תגידו שאנחנו עובדים על זה ותכף זה עולה.

ישראלה מני: במקרה זה כמות השאלות, כמות הרעש, כמות ההיסטריה שתהיה במערכת תהיה נמוכה יותר.

ישראלה מני: אני אומרת שוב שצריך לעשות אתר אחד לכל מדינת ישראל כדי שהציבור ידע ובכלל זה עסקים קטנים, בעיקר אלה שהם אפילו לא מעסיקים עובדים או מעסיקים מעט עובדים, שהם בבעיה בחוסר היכולת להגיע לאינפורמציה.

ישראלה מני: כמו שיושבת ראש הוועדה אמרה, אנשים לא מנצלים את הזכויות שמגיעות להם כי הם לא יודעים מה מגיע להם.

ישראלה מני: דבר שני שבעיניי הוא מהותי מאוד זה הנושא של החל"ת.

ישראלה מני: הזכירו את זה פה ושם.

ישראלה מני: לפני הסגר נוצרה סיטואציה שעובדים לא רצו לחזור לעבודה ואנחנו הצענו למדינה מספר אפשרויות שהיא יכולה לגרום לכך שהעובדים יבינו שלהיות בחל"ת לא יהיה כדאי להם והם כן יצטרכו לחזור למקום העבודה שלהם.

ישראלה מני: אנחנו היום במצב אחר.

ישראלה מני: צריך להבין שאחרי הסגר הזה, אני לא יודעת באיזה מצב כלכלי נהיה ואני לא יודעת אם רוב האנשים באמת יוכלו לחזור למקום העבודה שלהם.

ישראלה מני: לכן, עם כל ההתנגדות של משרד האוצר ליישום המודל הגרמני, אנחנו צריכים להתחיל לחשוב במונחים של נצא רגע מהקופסה, לא כל המעסיקים הם גנבים, ואנחנו כן רוצים להתחיל ליישם מודל גרמני מצד אחד, מודל של חל"ת מצד שני, שזה לא מודל גרמני אלא זאת סיטואציה בה אנחנו באים ואומרים שעובד שהציע לו מעסיק אחר – לא המעסיק שלו – לצאת מהחל"ת והוא אומר שהוא מעדיף להישאר בחל"ת, אנחנו נייצר איזשהו סוג של סנקציה – במידה שאנחנו לא פוגעים בשכר שלו וכמובן לא מבקשים ממישהו שהיה בתפקיד מאוד בכיר להיות בתפקיד זוטר אלא הכול במידתיות – ונייצר איזה שהם קריטריונים ולא בדיעבד אלא לפני כדי להוציא את העובדים האלה מהחל"ת ולגרום למשק להתחיל להעסיק אותם.

ישראלה מני: אם לא, אנחנו נגיע, כפי שאמר כאן פרופסור יהודה אדלר, וניצור כאן דור של אנשים שלא ירצו חס ושלום לעבוד, ושנית, דור של עניים ואסור לנו לייצר את המצב הזה.

יפעת שאשא ביטון: תודה רבה לך ישראלה על הדברים.

יפעת שאשא ביטון: כן, אנחנו נשמח לקבל גם את הדוגמה שלך כי חשוב לנו לראות היכן הדברים נופלים ומה צריך לתקן.

יפעת שאשא ביטון: יושב ראש ארגון לה"ב, רועי כהן.

יפעת שאשא ביטון: אם הוא לא בתקשורת אתנו נעבור לניר שפר.

ניר שפר: תודה ליושבת ראש הוועדה ולכל המשתתפים.

ניר שפר: בהחלט דיון חשוב.

ניר שפר: אני לא רוצה כרגע להציף את בעיות ענף האירועים כי אלה בעיות מאוד קשות.

ניר שפר: מחודש מארס, להזכירכם, אנחנו לא עובדים.

ניר שפר: אני כן רוצה לנסות ולמצוא איזשהו פתרון שאולי יכול לעזור לכולם וזה ליצור איזשהו צוות חירום של נציגי הענפים שישבו ברמה שבועית עם נציגים או עם נציג של הרשות לעסקים קטנים, נציג של רשות המסים, נציגים של כל אותם גופים שאנחנו כרגע צריכים לקבל את הסיוע דרכם ולנסות פעם בשבוע ממש לטפל בבעיות נקודתיות ולפתור את חוסר התקשורת שיש בין השטח לבין אותם גופים.

ניר שפר: אני חושב שאם יקום מנגנון כזה – ואני מקווה שתכף רועי ידבר, יש הרבה גופים שמאורגנים תחת לה"ב ואפשר ליצור נציגות משם – זה יכול לפתור המון בעיות להמון עסקים שאין להם נגישות ושלא בדיוק יודעים עם מי צריך לדבר.

ניר שפר: הם כן יודעים לאיזה ארגון הם שייכים והם כן יודעים לפנות לנציגים שלהם בארגון.

ניר שפר: אני חושב שאם נקים מנגנון כזה, זה יכול להיות מאוד יעיל ויכול לפתור בעיות להרבה אנשים כי אני רואה שפחות או יותר כל מי שדיבר כאן יש לו מכנה משותף אם זה בארנונה, אם זה בקבלת מענקים, וזה פוגע בכולם.

ניר שפר: אני אשמח אם תוכלי להוביל מנגנון כזה.

ניר שפר: תודה.

יפעת שאשא ביטון: תודה רבה, ניר.

הילה שי וזאן: זה רעיון לא רע.

נירה לאמעי רכלבסקי: רציתי לומר שדובר על האכסניה והיושבת ראש הזכירה את הצורך להנגיש לציבור, במיוחד לציבור העוסקים השונים, את ההנחיות החדשות.

נירה לאמעי רכלבסקי: אתר משרד הכלכלה, גם לפי חוקים שונים, מפרסם תקנות שונות.

נירה לאמעי רכלבסקי: מה שעולה לי כרגע זה למשל תחנות לפי חוק התקנים שהממונה על התקנים מפרסם.

נירה לאמעי רכלבסקי: זאת אומרת, זה אתר שהעסקים מבקרים בו גם במהלך העיסוק העסקי הרגיל שלהם.

נירה לאמעי רכלבסקי: אני חושבת שזאת אכסניה מצוינת לפחות להוראות האלה, כמו למשל החוק שפורסם ועבר אתמול בערב.

נירה לאמעי רכלבסקי: הוא עודכן ברשומות אבל עדיין לא עודכן באתרים השונים של החקיקה.

נירה לאמעי רכלבסקי: זה משהו שקלאסי לפרסם באתר משרד הכלכלה.

נירה לאמעי רכלבסקי: אני מחזיקה אותו ותוך כדי דיון אני לומדת אותו ואת הדגשים.

נירה לאמעי רכלבסקי: אפשר היה לפחות בבוקר לפרסם את זה.

יפעת שאשא ביטון: אני חושבת שצריך להיות גג אחד והכול צריך להיות תחת אותה מטריה.

יפעת שאשא ביטון: אתר ייעודי שבתוכו יהיו הקישורים למשרדים השונים עם הלינקים הרלוונטיים כדי שאנשים לא יצטרכו לחפש לאיזה אתר להיכנס והיכן זה רלוונטי.

יפעת שאשא ביטון: אנחנו כמובן נמליץ על זה כסיכום הדיון.

יפעת שאשא ביטון: אני רוצה לעבור לנציגי האוצר ורשות המסים.

יפעת שאשא ביטון: אתם תענו כל אחד לפי הנושאים שעלו כאן.

יפעת שאשא ביטון: אני רק ארכז את הדברים ויש לנו הרבה מאוד דברים לרכז.

יפעת שאשא ביטון: אני אתחיל בנתונים שיש מהחשב הכללי כדי שתבינו את האחוזים הנמוכים בחלק מהסעיפים לגבי היישום שלהם.

יפעת שאשא ביטון: אם אנחנו הולכים לסיוע לעסקים, מענק הוצאות קבועות, היישום הוא 24 אחוזים.

יפעת שאשא ביטון: למה?

יפעת שאשא ביטון: זה אומר שהרבה מאוד עסקים כנראה לא יכלו לממש או הגישו ועדיין לא קיבלו.

יפעת שאשא ביטון: סיוע לעסקים, מענק עידוד תעסוקה – ארבעה אחוזים.

יפעת שאשא ביטון: סיוע לענפי משק במשבר – 43 אחוזים.

יפעת שאשא ביטון: שיפוי רשויות מקומיות ועסקים בגין הנחה בארנונה – יש לנו כאן 71 אחוזים.

יפעת שאשא ביטון: אין שום סיבה שלא יהיו 100 אחוזים, במיוחד אם אנחנו מדברים על נושא שחוזר על עצמו.

יפעת שאשא ביטון: דיברנו על הלוואות בערבות מדינה, הקרן לעסקים גדולים – 25 אחוזים.

יפעת שאשא ביטון: הלוואות בערבות מדינה לקרן לעסקים בסיכון – 20 אחוזים.

יפעת שאשא ביטון: אם אני עוברת על הכול, חברים, אין כאן יישום מלא של התוכנית.

יפעת שאשא ביטון: סיוע סוציאלי לעצמאים, מענק דו חודשי – 53 אחוזים.

יפעת שאשא ביטון: אין שום סיבה שנהיה במקום הזה.

יפעת שאשא ביטון: אנחנו צריכים להיות בעלי אינטרס שאנשים יקבלו את הכסף שלהם וזה גם מה שיאפשר לנו שקט ביכולת שלנו לקיים את הצעדים השונים שצריך לקיים כדי להתמודד עם התחלואה.

יפעת שאשא ביטון: אני מוכרחה לומר, לפני שאני נכנסת פנימה לתוך הנושאים שעלו כאן, שיצאה הצהרה, גם מצד הממשלה, שאנחנו קודם כל ניתן את הכספים, ניתן סיוע מיידי ואחר כך נתחשבן אבל בפועל אנחנו שומעים כאן שעוד יש זמן כי התוקף הוא עד סוף אוקטובר.

יפעת שאשא ביטון: אני רוצה לומר לכולם, ואני בטוחה שאנשים שיושבים בבית וצופים בנו ורוצים לדעת מה עם העתיד הכלכלי שלהם יסכימו עם זה, שלאנשים שם אין זמן.

יפעת שאשא ביטון: אין זמן.

יפעת שאשא ביטון: אנחנו ב-דיליי של מספר חודשים ביישום התוכנית הקודמת ואנחנו כרגע עוד רחוקים מיישום התוכנית החדשה.

יפעת שאשא ביטון: מה שצריך להיות זה תשלום מראש.

יפעת שאשא ביטון: תשלום מראש עבור כולם.

יפעת שאשא ביטון: למדינה יש את כל הנתונים על כל בעל עסק.

יפעת שאשא ביטון: צריך להזרים להם אפילו חלק מהכסף ואחר כך להתחשבן אתם.

יפעת שאשא ביטון: אנחנו חייבים לשנות את המנגנון ולהפוך אותו כי אחרת אנחנו באמת נמצא כאן אנשים, משפחות שלמות, שיקרסו.

יפעת שאשא ביטון: כמו שאמרו, אולי נוריד את נתוני התחלואה של הקורונה אבל אנחנו נהרוג את הציבור בהיבטים האחרים ואני מאוד מקווה שבאמצעות הדיונים כאן והלחץ והמעקב שאנחנו נקיים, אנחנו נמנע את הדבר הזה.

יואל רזבוזוב: מענק עידוד תעסוקה, הוקצו לו חמישה מיליארד שקלים ואחוז ביצוע הוא ארבעה אחוזים.

יואל רזבוזוב: זה 229 מיליון שקלים.

יואל רזבוזוב: המענק הזה הוא לארבעה חודשים.

יואל רזבוזוב: זאת אומרת, הכסף הזה פשוט לא יגיע לציבור.

יואל רזבוזוב: מענק הוצאות קבועות, הרי דיברנו על כך שרוב העסקים מתקשים בהוצאות קבועות של שכירות וארנונה, מימוש רק 24 אחוזים.

יואל רזבוזוב: למה?

יואל רזבוזוב: זה אבסורד.

יואל רזבוזוב: זה פשוט ביזיון.

יואל רזבוזוב: אנחנו צריכים להעביר כמה שיותר מהר את הכסף לעסקים שקורסים ופושטים רגל.

נירה לאמעי רכלבסקי: גם המעבר ל-25 אחוזים לא רטרואקטיבי.

יפעת שאשא ביטון: נכון.

יפעת שאשא ביטון: הוא רק מעכשיו.

יואל רזבוזוב: הכסף יצא, לא הגיע ולא יגיע.

יואל רזבוזוב: אני אומר לכם שזה ביזיון גדול.

יפעת שאשא ביטון: אני לא רוצה להיות קונספירטיבית אבל זה נדמה כאילו למישהו יש את האינטרס שזה יישאר כך, כך שהכסף יחזור בחזרה.

יפעת שאשא ביטון: אני רוצה לחזור ולהדגיש את האינטרס של כולנו שהכסף הזה יגיע לאזרחים כי בלי שזה יגיע לאזרחים, גם המשק שלנו לא יצמח.

יפעת שאשא ביטון: ברשותכם, אני רוצה לעבור על כל הנקודות שעלו כאן בדיון ועוד אחרות שהגיעו אלינו לוועדה ועליהן אנחנו מבקשים תשובות ממשרד האוצר ומרשות המסים.

יפעת שאשא ביטון: לפני האוצר נאפשר לרועי כהן להתייחס.

יפעת שאשא ביטון: אולי הוא יעלה נקודות נוספות.

רועי כהן: תודה לגברתי.

רועי כהן: אני יצאתי מאחר וברגעים אלה פורסם מתווה שלא מקובל על העצמאים ועל העסקים הקטנים, מתווה שסוכם על ידי אנשים שלא מייצגים אותנו, את ציבור העצמאים והעסקים.

רועי כהן: האוצר ישב עם עצמו וחשב בצורה כזאת או אחרת להשית את ימי הבידוד על חשבון העצמאים והעסקים הקטנים.

רועי כהן: אין דין מפעל תעשייתי עם 1,000 עובדים כדין מסעדה עם עשרה עובדים שחמישה מהם יצאו לימי בידוד ובעל המסעדה צריך להביא חמישה עובדים אחרים או לסגור את העסק.

רועי כהן: הולכים להשית את כל ימי הבידוד על ציבור העצמאים ובעלי העסקים ואנחנו לא ניתן לזה יד.

רועי כהן: אני חושב שיש חברי כנסת שיהיו אתנו יחד במאבק ונבקש מגברתי להעלות גם את זה על סדר היום.

רועי כהן: לא הגיוני שדין מפעל עם 1,000 עובדים, יהיה דינו כדין עסק קטן של עשרה עובדים או חמישה עובדים שברגע שהאנשים נכנסים לבידוד, העסק נסגר.

רועי כהן: אני רוצה לציין שאני עוקב אחרי דיוני ועדת הקורונה, דיונים מקצועיים, דיונים נכונים שדורשים משהו שאנחנו כל הזמן דורשים – נתונים.

רועי כהן: אנחנו דורשים נתונים.

רועי כהן: את נגעת בדיוק בנקודה.

רועי כהן: את יודעת שעד לרגע זה עדיין מליאת הכנסת לא אישרה את התוכנית הכלכלית?

רועי כהן: לפי המתווה שהיה כתוב ב-30 בספטמבר היה אמור להיפתח חלון שיאפשר לעסקים לבקש את המקדמה של 50 אחוזים.

רועי כהן: הדבר הזה ככל הנראה לא יהיה היום וכנראה גם לא מחר ושוב מה שיקרה זה שאת הכסף הם יקבלו באמצע אוקטובר או בסוף אוקטובר, כאשר הם צריכים לשלם את המשכורות לעובדים שלהם עד ה-10 בחודש.

רועי כהן: אני אומר לכם שכל העיכובים האלה והדחיות מפילים חללים שאלה הם עסקים כאשר עשרות אלפי עסקים נופלים בדרך בגלל העיכובים האלה, בגלל אי היכולת שלהם לתת מענה בזמן אמת להלוואות שלהם, לשכירות שלהם, לספקים, למלאי ולכן אני קורא לך, כמי שעומדת בראש ועדת הקורונה, הנושא הזה הוא נושא שאין בו יום למחרת אלא צריך לתת מענה בזמן אמת, בדיוק כמו שאמרת.

רועי כהן: צריך לתת מענה בזמן אמת.

רועי כהן: אין עדיין פטור מארנונה על מאי, יוני ויולי.

רועי כהן: אנשים כבר קיבלו דרישות על נובמבר ודצמבר.

רועי כהן: העיריות ממשיכות לעבוד.

רועי כהן: תבינו.

רועי כהן: אני הייתי חבר מועצת עיר, הייתי סגן ראש עיר, ברגע שיצא החיוב, זה מנגנון אוטומטי שהולך לקנס בהליך מינהלי כשאתה מקבל עיקול על החשבון שלך.

רועי כהן: תבינו.

רועי כהן: זה לא מישהו שיצא לחל"ת ויקבל את המשכורת שלו ב-10 בחודש.

רועי כהן: ההוצאות ממשיכות להתגלגל.

רועי כהן: לכן אני קורא לכל חברי הוועדה ולך גברת, ואני באמת אומר לך - והיה לנו בהתחלה ויכוח - שאת עושה עבודה מדהימה.

רועי כהן: עבודה שבאמת שמה פרוז'קטור על כל הבעיות של העסקים הקטנים ונותנת לכולם להתבטא כאן.

רועי כהן: תשאלי את נציג האוצר האם הוא נתן תשלום על פטור על יוני, יולי ואוגוסט.

רועי כהן: בדיבורים עמדת אבל במעשים זה לא קורה.

רועי כהן: אולמות אירועים, מסעדות, אטרקציות, בריכות שחייה, כולם כרגע צריכים להתמודד עם תשלומי ארנונה כאשר הם היו זכאים לקבל פטור.

רועי כהן: מה קורה כאן?

רועי כהן: מה אתם רוצים שאנשים יעשו?

רועי כהן: מודל החל"ת שקרס, ושוב, אנחנו מוציאים חצי מיליון עובדים ויעברו חודשים עד שנקלוט אותם בחזרה.

רועי כהן: יפעת, תביני, עושים אכיפה כרגע על רישיונות עסק.

רועי כהן: ריבונו של עולם, העסקים סגורים, מה אתם באים אליהם עם רישיון עסק?

רועי כהן: קחו את זה עד יוני 2021, מה זה לשלוח להם הג"א?

רועי כהן: לשלוח להם את משרד הבריאות לתוך העסקים שלהם כאשר חרב עליהם עולמם?

רועי כהן: אני לא מבין מה קורה.

רועי כהן: כאילו ניתוק לגמרי מהמציאות.

רועי כהן: אני באמת קורה לך.

רועי כהן: כל מה שאת יכולה לעשות תעשי כדי לגרום להם להתעורר.

רועי כהן: אנחנו בשעת חירום ומישהו צריך לעזור לעסקים הקטנים.

רועי כהן: אנחנו לא נקבל שום מתווה שישית הוצאות בזמן הזה על ציבור העצמאים והעסקים.

רועי כהן: הם צריכים לדעת את זה שם, חברי הכנסת צריכים לדעת שאנחנו נזכור לדראון עולם כל חבר כנסת שיצביע בעד מתווה שבעצם ישית הוצאות בזמן שבכל מדינות העולם, מי שנושא בימי הבידוד זאת המדינה.

רועי כהן: שוב אנחנו נצטרך לשלם את המחיר.

רועי כהן: אנחנו לא ניתן לזה יד.

רועי כהן: עוד אחרי שמונה חודשים, בן אדם הוגן מנהל שיח, אומר שאתה נשאת בנטל שמונה חודשים, אני אשא עכשיו בנטל שמונה חודשים ואחרי כן נדבר ונראה איך לחלוק את זה.

רועי כהן: לא.

רועי כהן: אנחנו כבר שילמנו וגם עכשיו נתחיל לשאת בנטל.

רועי כהן: זה לא יעבור ובטח לא יעבור על העסקים הקטנים.

רועי כהן: אני קורא לכל מי שיכול לעצור ברגעים אלה את כל מחול השדים הזה לעצור.

רועי כהן: אנשים לא מאמינים שזה קורה להם.

רועי כהן: פשוט מוסיפים עוד מקלות למדורה כאשר גם כך אנשים נמצאים במצוקה.

רועי כהן: אני אשמח לשמוע את כל התשובות מטעם נציגי הממשלה אבל שידעו שבסופו של דבר מדובר באנשים עם משפחות, עם ילדים, עם התחייבויות, עם הלוואות, עם זה שהם לא ישנים בלילה.

רועי כהן: אני אראה לכם את ההודעות בטלפון שלי.

רועי כהן: אנשים שהולכים לישון כשהשמיכה מעל הראש שלהם וחושבים שהם בחלום בלהות.

רועי כהן: תזכרו את זה.

רועי כהן: אתם אלה שמקבלים ב-1 בחודש את המשכורת הבטוחה אבל תזכרו את אותם אנשים שברגעים אלה אין להם לילה ואין להם יום והם לא יודעים מה קורה אתם.

רועי כהן: תזכרו את זה כשאתם מקבלים את ההחלטות.

רועי כהן: תודה רבה.

יפעת שאשא ביטון: תודה רבה רועי על הדברים החשובים והכואבים.

יפעת שאשא ביטון: אנחנו נעבור לנציגי האוצר ורשות המסים.

יפעת שאשא ביטון: נבקש תשובות לכל.

יפעת שאשא ביטון: אני אנסה לרכז כאן את הדברים שעלו וכמובן אם יש דברים נוספים שאולי התפספסו, אתם מוזמנים להציג.

יפעת שאשא ביטון: אני רק אומרת שכמו ששמענו, בעלי העסקים מדממים ואנחנו צריכים לראות איך אנחנו מטפלים בסיפור הזה לא בעוד יומיים אלא אתמול.

יפעת שאשא ביטון: מה שעלה כאן, הדבר הראשון זה הנושא של הבירוקרטיה.

יפעת שאשא ביטון: חייבים לפשט את הבירוקרטיה ולראות איך אנחנו מגיעים לאנשים ולא הם צריכים לרדוף אחרינו, שלא לדבר על זה שכמו ששמענו עכשיו, אפילו למקדמות היה צריך להיפתח היום הקישור והוא כנראה לא ייפתח.

יפעת שאשא ביטון: אני יכולה לומר לכם שרק לפני כשבוע נפתח הקישור לאותם מענקים של יולי-אוגוסט, וגם זה ב-דיליי של מספר חודשים.

יפעת שאשא ביטון: העניין של עדכון בעלי העסקים, אם חסר מסמך, טופס, משהו, איך בעצם הם יודעים ומי מיידע אותם ולא הם אלה שצריכים לנחש אחרי מספר חודשים שהם לא קיבלו את הכסף שמשהו אולי לא בסדר.

יפעת שאשא ביטון: התייחסות לנושא של מענק לשימור עובדים.

יפעת שאשא ביטון: המענק הסוציאלי שאתמול ירד ל-25 אחוזים, האם זה מעכשיו, האם זה רטרואקטיבי, אנחנו רוצים התייחסות גם לכך.

יפעת שאשא ביטון: עלה כאן העניין של צהרונים ומשפחתונים.

יפעת שאשא ביטון: אנחנו צריכים שכל בעל עסק במדינת ישראל יהיה חלק מתוכנית הסיוע.

יפעת שאשא ביטון: אנחנו לא יכולים להפקיר שום פצוע בשטח.

יפעת שאשא ביטון: יש לא מעט אנשים שנופלים בין הכיסאות.

יפעת שאשא ביטון: שמענו גם את הנשים העצמאיות שילדו כנראה בחודשים שלא מתאימים לאוצר מבחינת חישוב המענק וגם הן נופלות בין הכיסאות.

יפעת שאשא ביטון: אנחנו מבקשים התייחסות ומענה גם לזה.

יפעת שאשא ביטון: אנחנו מבקשים התייחסות למצ'ינג של ארגוני המגזר השלישי.

יפעת שאשא ביטון: הנושא של הארנונה.

יפעת שאשא ביטון: מה קורה עם הארנונה?

יפעת שאשא ביטון: הם היו צריכים להיות כבר בחודשים הקודמים.

יפעת שאשא ביטון: אנחנו מדברים על חודש מאי, יוני ויולי.

יפעת שאשא ביטון: כמובן מה קורה עכשיו.

יפעת שאשא ביטון: אגב, כאן צריך להפעיל החלטה ופשוט ליישם את זה.

יפעת שאשא ביטון: אי אפשר לגרור את זה יותר מדי.

יפעת שאשא ביטון: שמענו את רועי כהן אומר שהם כבר מקבלים את התשלומים לחודשים הבאים.

יפעת שאשא ביטון: יש לי כאן דוגמה של פנייה על מענק הוצאות קבועות שלפי חישוב המערכת הייתה צריכה לקבל 40,000 שקלים אבל היא סורבה בטענה שאין ירידה של 40 אחוזים.

יפעת שאשא ביטון: הסכומים שהיא הגישה הם 170,000 שקלים במחזור קודם ועכשיו מחזור של 9,000 שקלים.

יפעת שאשא ביטון: מתמטיקה פשוטה.

יפעת שאשא ביטון: יש כאן הרבה פחות מבחינת החישוב.

יפעת שאשא ביטון: היא כמובן צריכה לערער אלא שהטרגי הוא שהערעור הוא אחרי 100 ימים.

יפעת שאשא ביטון: לאנשים אין חמצן ליומיים הקרובים ומצפים שיעברו 100 ימים עד שהיא תוכל לערער על ההחלטה.

יפעת שאשא ביטון: היא לא היחידה.

יפעת שאשא ביטון: נתתי דוגמה אחת מני רבות שמגיעות אלינו לוועדה.

יפעת שאשא ביטון: אני אשמח לשמוע כעת את הנציגים גם של האוצר וגם של רשות המסים שיתייחסו לנקודות האלה.

יפעת שאשא ביטון: בבקשה.

יפעת שאשא ביטון: נמצאים אתנו שירה ועידו, תחליט מי מכם מתחיל.

עידו סופר: שלום יושבת ראש הוועדה, חברי הכנסת וכל המשתתפים.

עידו סופר: רשמתי כאן מספר רב של נקודות, כולל דברים שיושבת ראש הוועדה לא הזכרת.

עידו סופר: אני אתחיל ואם יש צורך בהרחבות, נמצאים נציגי רשות המסים שישמחו לפרט.

עידו סופר: ראשית כל, לגבי האתר עליו דובר.

עידו סופר: אתר משרד האוצר מציג את כל הנתונים לגבי כל עסק וגם את הביצוע של התוכנית הכלכלית בזמן אמת.

עידו סופר: בדיוק עכשיו אני מסתכל על זה.

עידו סופר: אנחנו מאוד נשמח – זה חלק משקיפות, אחד מהדברים החשובים שגם מנכ"לית האוצר שמה עליהם דגש – שבעלי העסקים ייכנסו, ושגם אתם תיכנסו, וכל תלונה או הערה או הצעה לשיפור, אנחנו כמובן שמח כי זה מאוד חשוב לנו.

עידו סופר: זה נכון.

עידו סופר: לעסקים קטנים בעיקר שרחוקים ממקורות המידע קשה מאוד להגיע.

עידו סופר: חלק זה הוא גם תפקיד הארגונים שיודעים להפיץ ואנחנו בקשר אתם.

עידו סופר: זה אחד האתגרים המשמעותיים לראות איך עסקים מממשים את הזכויות שלהם.

יפעת שאשא ביטון: ברשותך, אני בדיוק פותחת את זה.

יפעת שאשא ביטון: אתה אומר שבאתר משרד האוצר, מה נמצא?

יפעת שאשא ביטון: נמצא שם כל המידע לכל בעל עסק?

עידו סופר: גם למה זכאי כל בעל עסק וגם נתוני ביצוע מעודכנים באופן יומי בכל דבר.

עידו סופר: לצורך העניין, נושא שהעליתם, הלוואות בערבות מדינה, אני מסתכל על זה כרגע – כמה נוצל, כמה אושר במסלול המוגבר כפי שאנחנו קוראים לו לעסקים בסיכון גבוה, וגם לזה אני אתייחס עוד רגע כי הסוגיה הזאת עלתה לדעתי על ידי חברת הכנסת שי וזאן.

עידו סופר: לגבי חופשת הלידה.

עידו סופר: קיים פתרון עליו דובר גם עם המייצגים במענק להוצאות קבועות.

עידו סופר: שוחחתי קודם גם עם נציגי רשות המסים ואמיר דהן שאחראי על הסוגיה הזאת, יוציא הבהרה איך ניתן לממש את המענק.

עידו סופר: מה שלמעשה עושים, הם עושים חישוב אלטרנטיבי למי שהייתה בחופשת לידה בתקופה הרלוונטית.

עידו סופר: עושים את זה בהליך של השגה וכך מוצאים לכך פתרון.

עידו סופר: זה נעשה עבור עשרות מקרים וכמובן שאנחנו לא חושבים שמי שהייתה בחופשת לידה צריכה באיזושהי צורה להיפגע עקב כך.

עידו סופר: זה בטיפול וימשיכו לטפל בזה.

יפעת שאשא ביטון: לא נעשה את זה כרשימת מכולת שאתם עונים אלא אני רוצה להבין את התהליכים.

יפעת שאשא ביטון: אתה אומר שזה בטיפול.

יפעת שאשא ביטון: זה בטיפול ועדיין לא ניתנו למשל מענקים לנשים כאלה?

יפעת שאשא ביטון: מה אופן הטיפול?

עידו סופר: ניתנו.

עידו סופר: אני רואה שבת עמי מתייחסת ואני יודע גם למה היא כותבת את זה ואני אתייחס גם לזה.

עידו סופר: במענק הוצאות קבועות, מה שקורה זה שבהליך הרגיל יש באמת קושי.

עידו סופר: מי שמגישה השגה, שם יש עניין של שיקול דעת ועושים לה חישוב אלטרנטיבי לגבי המחזור לגבי פרק הזמן שבו היא כן עבדה לאחר תקופת הלידה או בשנה קודמת וכך למעשה ניתן פתרון.

יפעת שאשא ביטון: למה?

עידו סופר: אני מסביר.

עידו סופר: מה שבת עמי כותבת זה לגבי המענק הסוציאלי ושם כרגע עובדים על פתרון ואנחנו בטוחים שגם שם ניתן יהיה לפתור את הסוגיה הזאת.

יפעת שאשא ביטון: אני מוכרחה לך שקשה לי עם זה שדברים שברור לנו שהם פרוצדורליים, הם נתונים לשיקול דעת.

יפעת שאשא ביטון: למה צריך בכלל להגיש השגה ושזה יהיה בשיקול דעת ולא לייצג מנגנון ברור שיאפשר להן לקבל את מה שמגיע להן?

יפעת שאשא ביטון: זה פעם אחת.

יפעת שאשא ביטון: פעם שנייה, מטריד אותי מאוד שאנחנו כבר נמצאים בתוך הסגר השני ואנחנו כבר אחרי מספר חודשים מתחילת הגל הראשון ורק עכשיו מחפשים פתרון לבעיה הזו.

יפעת שאשא ביטון: אני באמת מוטרדת.

יפעת שאשא ביטון: דברים שמצאנו להם פתרון, אנחנו לא מיישמים.

עידו סופר: לא.

עידו סופר: זה לא עניין שלא מיישמים.

עידו סופר: נמצא לזה פתרון.

עידו סופר: אני מסכים אתך שאפשר לבחון פתרון יותר מיטבי מזה ורשות המסים בוחנת את הדבר הזה.

עידו סופר: מעבר לכך, אין לי משהו אחר לומר אבל כמובן שכל פנייה שנעשית, היא מטופלת בהקדם האפשרי.

עידו סופר: ברשותך, אני עובר לסוגיות נוספות.

עידו סופר: יש כאן רשימה באמת ארוכה.

יפעת שאשא ביטון: יש לנו זמן.

עידו סופר: לגבי מענק שימור עובדים.

עידו סופר: הדבר הזה הוא בהחלטת ממשלה.

עידו סופר: הוא לא דורש חקיקה.

עידו סופר: הוא פורסם, הוא שריר וקיים וכל מי שמעונין, זה גם פורסם לציבור, והדבר הזה כמובן קיים.

עידו סופר: כל מי שמשמר את העובדים ולא מוציא אותם לחל"ת כתלות ברמת הפגיעה, יהיה זכאי למענק בגין העובדים האלה.

עידו סופר: כאמור, זה לא דורש חקיקה.

עידו סופר: זה עבר בשבוע שעבר וזה תקף.

יפעת שאשא ביטון: אם כן, למה זה לא מבוצע?

יפעת שאשא ביטון: מתי הם יראו את הכסף?

יפעת שאשא ביטון: שמענו כאן שאנשים לא רואים את הכסף.

עידו סופר: אני לא מדבר על מענק עידוד תעסוקה אלא על שימור עובדים.

עידו סופר: שימור העובדים מדבר על ספטמבר-אוקטובר.

עידו סופר: מי שישמר את העובדים בספטמבר-אוקטובר, יהיה זכאי למענק.

עידו סופר: אנחנו עדיין בספטמבר.

עידו סופר: הדבר הזה כמובן ייבחן מול מי שלא יוציא את עובדיו בספטמבר-אוקטובר.

הילה שי וזאן: מה לגבי ההלוואות?

עידו סופר: עוד רגע אני מגיע לזה.

עידו סופר: רשמתי הכול.

עידו סופר: אם אני מחסיר משהו, בבקשה, אני אענה על הכול.

עידו סופר: לגבי ארנונה.

יפעת שאשא ביטון: רגע.

יפעת שאשא ביטון: תסגור לנו את הפינה הזאת.

יפעת שאשא ביטון: אני בלבלתי בין הנושא של שימור עובדים ומענק עידוד תעסוקה.

יפעת שאשא ביטון: תסגור לנו את הפינה הזאת כי אנשים אומרים שהם עדיין לא קיבלו את המענק הזה.

הילה שי וזאן: אגב, דיברנו על זה אתמול, על היעדר כוח אדם ברשות המסים.

הילה שי וזאן: דיברנו על זה בוועדת הכספים ואמרנו שצריך לתגבר שם.

הילה שי וזאן: זה נאמר על ידי נציג רשות המסים שהם ישמחו לקבל עוד כוח אדם.

הילה שי וזאן: תגידו לנו איך לעזור לכם אם יש שם בעיה של כוח אדם והוספת תקנים.

הילה שי וזאן: כמו שאנחנו יודעים להוסיף אנשים לחקירות האפידמיולוגיות, לא מספיק גם כאן אבל יודעים להוסיף, כך שאם צריך להוסיף לרשות המסים כדי שאנשים יקבלו את המענקים שלהם ואת מה שהם צריכים, נעשה את זה.

הילה שי וזאן: גם זה חשוב ולא פחות.

עידו סופר: זה חשוב גם לנו.

עידו סופר: למיטב ידיעתי הסוגיה הזאת טופלה ומטופלת.

עידו סופר: אמיר דהן מרשות המסים עלה ל-זום ואם מישהו מעוניין אחר כך, הוא יוכל להתייחס לזה וגם לחופשת לידה.

עידו סופר: לגבי הארנונה.

עידו סופר: לגבי יוני, יולי ואוגוסט, למעשה טרם ניתן המענה.

עידו סופר: האתר של הסוכנות לעסקים קטנים ובינוניים מוכן.

עידו סופר: היה עיכוב שנבע בין היתר גם מאישור התקנות וגם יש כאן סוגיה שהייתה תפעולית שהיא משמעותית.

עידו סופר: אנחנו לא שמחים עם לוחות הזמנים, רצינו להעלות את זה קודם אבל מחר זה יעלה.

יפעת שאשא ביטון: לגבי הארנונה.

עידו סופר: האפשרות להגשת בקשה לקבלת החזר על יוני, יולי ואוגוסט, עתידה להיפתח מחר למיטב ידיעתי.

עידו סופר: אני חושב שכולם מוכנים ואני לא חושב שזה יתעכב.

עידו סופר: עכשיו יש גם החלטה חדשה לגבי ספטמבר-אוקטובר.

עידו סופר: לגבי ספטמבר-אוקטובר, שר הפנים יצטרך לעדכן את התקנות שהוא קבע והדבר הזה כרגע נמצא בעבודה משותפת של האוצר, כלכלה ופנים כי שהמנגנון יהיה כמה שיותר פשוט ונגיש לעסקים, כולל הבעיות שציין רועי כהן.

עידו סופר: אנחנו כמובן רוצים שלא יהיה איזשהו קושי תזרימי לעסקים ומנסים לפתור גם את זה, כל המשרדים יחד.

יפעת שאשא ביטון: שאלה בתום לב.

יפעת שאשא ביטון: למה כל כך הרבה זמן?

יפעת שאשא ביטון: למה אנחנו מדברים על הארנונה של החודשים שעברו שתיפתח רק מחר?

יפעת שאשא ביטון: אנחנו כבר נכנסים לאוקטובר וזה בשעה שהייתה הצהרה מפורשת לפני שיצאנו לסגר שאנחנו נעשה את הכול כדי שהדברים יינתנו באופן מיידי.

יפעת שאשא ביטון: רק עכשיו יקימו ועדה לגבי ספטמבר ואוקטובר.

עידו סופר: לא.

עידו סופר: אין ועדה.

עידו סופר: אני אסביר.

עידו סופר: אלה שני דברים שונים.

עידו סופר: גם לגבי המקדמות, אני אתחיל ואומר שהרעיון המקורי היה שבאמת בכניסה לסגר, ככל הניתן הדבר הזה יהיה מהיר ויאפשר את המענק התזרימי המיידי.

עידו סופר: המקדמות יעלו היום בניגוד למה שידידי רועי כהן אמר.

עידו סופר: רשות המסים עבדה על זה ימים ולילות וזה יעלה היום כדי שהעסקים יוכלו להתחיל להגיש.

יפעת שאשא ביטון: בתוך כמה זמן הם יראו את הכסף?

עידו סופר: אנחנו מדברים כאן על משהו שהוא קצת אחר ואנחנו כן עובדים לראות איך החיובים לא יושתו על העסקים בתקופת הזמן הזו.

עידו סופר: אני אומר שוב שזו עבודה שלנו יחד עם פנים וכלכלה ואני מקווה שיהיה עדכון לגבי זה היום או מחר שאומר איך אנחנו מתכוונים לעשות את זה.

עידו סופר: הסוגיה ברורה.

עידו סופר: אנחנו מאוד לא רוצים שעסקים יישאו בעלויות במהלך הסגר.

עידו סופר: הקושי והפגיעה בהכנסות היא כמובן ברורה לנו.

עידו סופר: אנחנו עושים את כל מה שניתן יחד עם כל הגורמים הרלוונטיים.

יפעת שאשא ביטון: אנחנו כבר בסגר שני והם עדיין סוחבים את העלויות של חודשים קודמים שכבר הובטחו, שכבר עברו תקנות, שכבר נסגר כל מה שצריך בפרוצדורה אבל כסף – אין.

יפעת שאשא ביטון: פטור – אין.

יפעת שאשא ביטון: אנחנו לא רואים שהם מקבלים את הכסף.

עידו סופר: יושבת ראש הוועדה, למיטב זיכרוני התקנות אושרו ב-16 בספטמבר.

עידו סופר: נכון, יש תהליכים ממשלתיים שלוקחים זמן.

עידו סופר: היום או מחר האתר הזה אמור לעלות.

עידו סופר: אני אומר בכנות שאנחנו שמחים שהדבר הזה יהיה קודם והוא גם היה צריך להיות קודם אבל חל עיכוב ואנחנו מקווים שזה העיכוב האחרון בתחום הארנונה.

יפעת שאשא ביטון: אתה אמר שמחר נפתח הסיפור של הארנונה על החודשים הקודמים.

יפעת שאשא ביטון: מתי צפוי להיפתח על ספטמבר ואוקטובר?

יפעת שאשא ביטון: עוד דקה וחצי הם מקבלים כבר את נובמבר ודצמבר.

עידו סופר: אני אסביר.

עידו סופר: אנחנו נכנסים כאן למנגנון שאנחנו עוד מנסים לטייב אותו.

עידו סופר: הקושי הוא שבסוף הבדיקה של האם עסק ירד ב-25 אחוזים או יותר נעשית על בסיס הנתונים שלמעשה נאספים במענקים של רשות המסים ומשם ההגשה לסוכנות לעסקים קטנים ובינוניים היא נטולת בירוקרטיה ככל הניתן, הצהרה, צירוף של טופס וזהו.

עידו סופר: אין עוד איזושהי בדיקה והזכאות היא די מיידית למעט חריגים.

עידו סופר: הדבר הזה ככל הראה יהיה אחרי הגשת דוחות המע"מ לספטמבר-אוקטובר.

עידו סופר: אנחנו כן בוחנים איך אפשר להקל תזרימית על העסקים עד אז.

עידו סופר: אני אומר שוב שהדבר הזה לא סגור ולכן אני לא רוצה להתחייב או להתייחס אבל אנחנו עובדים על זה ואני מקווה שעד מחר כבר נוכל לתת מענה יותר ברור איך הדבר הזה ייראה מבחינת העסקים.

יפעת שאשא ביטון: למה לא לעשות הפוך?

יפעת שאשא ביטון: למה לא לפתור אותם מארנונה?

יפעת שאשא ביטון: עד שהם יגישו את הדוחות של ספטמבר-אוקטובר, זה יהיה במקרה הטוב באמצע נובמבר אז שוב אנחנו ב-דיליי.

יפעת שאשא ביטון: למה לא לעשות הפוך ואחר כך תתחשבנו אתם?

עידו סופר: אני אומר שוב שאנחנו בוחנים את הדבר הזה.

עידו סופר: יש כאן מורכבות גם עם התזרימים של הרשויות המקומיות וביחד עם משרד הפנים ומשרד הכלכלה אנחנו מקווים להגיע לאיזושהי הבנה אבל היות וזה עדיין לא סגור, אני לא רוצה להתחייב על כך.

עידו סופר: תאמיני לי שאני מבין במאה אחוזים את מה שאת אומרת ואנחנו מכוונים למצוא פתרון ברוח הזאת.

יואל רזבוזוב: רשות מקומית יכולה לקחת הלוואת גישור.

יואל רזבוזוב: עסק קטן לא יכול לקחת הלוואת גישור.

יואל רזבוזוב: כל העסקים, אנחנו רואים שההלוואות האלה לא מומשו כי הבנקים לא נותנים להם את ההלוואות.

יואל רזבוזוב: אני לא רוצה להפיל את זה על הרשויות המקומיות אבל בסופו של דבר רשות מקומית יכולה להרשות לעצמה את אי הגבייה הזאת למשך חודש-חודשיים ולקחת הלוואת גישור בזמן הקצר הזה.

יואל רזבוזוב: עסק לא יכול.

יואל רזבוזוב: הוא קורס.

יואל רזבוזוב: זאת בדיוק הבעיה התזרימית.

יואל רזבוזוב: הם נחנקים ואתה צריך להבין את זה.

עידו סופר: תאמין לי שאני מבין את זה היטב.

עידו סופר: אני אומר שוב שתנו לנו לעבוד, אנחנו חושבים שאנחנו יכולים למצוא פתרון לדבר הזה.

עידו סופר: אנחנו צריכים עוד את ה-24, 48 שעות כדי לגבש את ההבנות האלה.

עידו סופר: בסדר?

עידו סופר: אני מתקדם.

עידו סופר: לגבי מעונות היום, ראיתי שגם לוסי נמצאת כאן, לגבי עודף בירוקרטיה או שינוי תנאים.

עידו סופר: אני לא מכיר שיש בעיה כזאת.

עידו סופר: במידה וכן, אני מבקש ליצור אתנו קשר באופן ישיר ואנחנו נבדוק.

עידו סופר: ככל שיש בעיה, היא תטופל באופן מיידי.

עידו סופר: פורום שלטי חוצות.

עידו סופר: אני קיימתי אתם ישיבה אחת.

עידו סופר: זה אירוע מורכב שכולל גם את הרשויות המקומיות והתזרים שם.

עידו סופר: אנחנו נקיים אתם ישיבה נוספת.

עידו סופר: אני לא יודע אם נוכל למצוא לזה פתרון, אבל בשמחה נעדכן את הוועדה במידה וכן.

הילה שי וזאן: אתה מסכים אתי שזה לא סביר שהרשויות המקומיות הן אלה שיכסו על הדבר הזה?

הילה שי וזאן: זה לא סביר.

הילה שי וזאן: אנחנו צריכים לתת להם איזשהו מענה כפי אנחנו נותנים לבעלי עסקים אחרים.

הילה שי וזאן: אנחנו לא יכולים לבנות על כך שהרשויות המקומיות יטפלו בזה.

יפעת שאשא ביטון: ברור שהמדינה צריכה לכסות את זה.

הילה שי וזאן: זה שעד עכשיו הרשויות המקומיות מצאו לזה פתרון, אתה מבין שהקופה המקומית שגם כך היא בבעיה, הדבר הזה עוד יותר פוגע בקופה שלהן.

הילה שי וזאן: האוצר צריך לתת את הדעת על כך ולמצוא להם פתרון כסקטור אי אפשר להפיל את זה על הרשויות.

עידו סופר: לפני רגע נאמר שרשות יכולה לקחת הלוואת גישור.

עידו סופר: זה אירוע מורכב.

עידו סופר: קיימנו שיחה אחת לגבי הסקטור הזה של פורום שלטי חוצות.

עידו סופר: לדעתי הם לא קיימו שיח עם הממשלה במשך שנים רבות.

הילה שי וזאן: אולי תצטרכו לבד אבל עכשיו הם צריכים אותנו.

עידו סופר: גם אני לא הכרתי קודם את המנגנון עצמו.

עידו סופר: אנחנו נקיים כאן איזושהי ישיבה נוספת אתם.

עידו סופר: אני לא בטוח למצוא לזה פתרון אבל אנחנו ננסה להגיע לאיזה שהן הבנות כאלה ואחרות.

עידו סופר: אני אומר שזה עדיין בעבודה.

עידו סופר: אין לי משהו חכם לומר על זה.

עידו סופר: זה מנגנון שאני לא הכרתי אותו קודם.

יפעת שאשא ביטון: מטריד אותי שאתה אומר שלא בטוח שנוכל למצוא לזה פתרון.

עידו סופר: נכון.

יפעת שאשא ביטון: זה אומר שיש אנשים שיחטפו מכל הסיטואציה הזאת בה אנחנו נמצאים בקורונה ופשוט יקרסו.

יפעת שאשא ביטון: אם יקרסו ולא יהיה לנו שום סיכוי להרים אותם.

יפעת שאשא ביטון: אני לא מצליחה להבין את השיח של לא בטוח שנמצא להם פתרון.

עידו סופר: יושבת ראש הוועדה, אנחנו מדברים על מספר חברות יחסית קטן, רובן עם מחזורים מאוד גדולים, שיש להן מודל ייחודי של זכיינות ופרסום מול הרשויות המקומיות וכרגע הן נקלעו לבעיה כזו או אחרת בעיקר בגלל הסגר השני.

עידו סופר: זה לא טריביאלי שהמדינה תיכנס למקומות כאלה.

עידו סופר: למיטב ידיעתי מעולם זה לא קרה וזה חלק ממארג שלם גם מול הרשויות המקומיות.

עידו סופר: אני לא רוצה להגיד לך מראש אם כן או לא.

יפעת שאשא ביטון: אמנם מה שאני הולכת לומר לא קשור אליך אל המדינה קיבלה את ההחלטה שיהיה סגר.

יפעת שאשא ביטון: המדינה הזו קיבלה את ההחלטה להשתיק את המשק ולהשאיר את האנשים בבתים שלהם.

יפעת שאשא ביטון: המדינה צריכה לקחת אחריות על זה.

יפעת שאשא ביטון: היא לא יכולה להגיד להם תשבו, תדממו אבל לכם יש מחזורים, נפגעתם בעיקר מהסגר הזה וכולי.

עידו סופר: אני לא בטוח שאני מסכים אתך לגבי הסוגיה של שלטי חוצות אבל לגבי סיוע לעצמאים, עסקים, שכירים, אני חושב שהתוכנית שגיבש שר האוצר היא בהחלט עונה על הצורך ומתוך הבנה שבהחלט יש כאן מקרה, הסגר הזה דרש איזושהי העמקה והרחבה של התוכנית.

יפעת שאשא ביטון: הם לא בעלי עסקים?

יפעת שאשא ביטון: הם לא נחשבים בעלי עסקים?

יפעת שאשא ביטון: הם ילדים חורגים?

עידו סופר: לא ילדים חורגים אבל המודל שלהם הוא מודל שונה.

עידו סופר: הוא מודל שונה מאוד מאשר מרבית העסקים שלפחות אני מכיר.

עידו סופר: בכל מקרה, זה נושא בו קיימנו ישיבה אחת, נקיים ישיבה שנייה ונשמח לעדכן גם את הוועדה בהמשך.

יפעת שאשא ביטון: בסדר גמור.

יפעת שאשא ביטון: תודה.

עידו סופר: לגבי הפחת המואץ.

עידו סופר: כפי שאמר חבר הכנסת מיקי לוי, אכן התקבלה החלטה להרחיב את זה גם לענפים נוספים ולא רק לענפים שהיה נהוג בהם פחת מואץ עד עכשיו.

עידו סופר: זה לא עניין רק של קטנים וגדולים.

עידו סופר: גם כשזה היה קודם, כמובן שמתוך הענף – ניקח את ענף התעשייה – גם עסק קטן יכול היה להגיש.

עידו סופר: הסוגיה הייתה שלמעשה ענפים – חבר הכנסת לוי ציין את המוסכים – לא יכלו להיכלל בפחת המואץ.

עידו סופר: כאמור, התקבלה החלטה להרחיב את זה לכלל ענפי המשק ואנחנו כגורמי מקצוע חושבים שזאת החלטה נכונה וגם המלצנו על כך לשר והוא קיבל את ההמלצה שלנו.

עידו סופר: הדבר הזה יגיע בהקדם האפשרי לוועדת כספים.

מיקי לוי: אנחנו מחכים לתקנות האלה כבר שבועיים.

מיקי לוי: תביאו אותן שנאשר.

מיקי לוי: בעלי האנשים מחכים.

מיקי לוי: תביאו.

מיקי לוי: אנחנו נעבוד כמה שאתם רוצים.

עידו סופר: אני אומר שהפנייה עברה לוועדה לא אתמול ולא לפני יומיים ובזה אני אסיים.

עידו סופר: אנחנו מוכנים לדון גם היום אחר הצהרים ולשבת לדיון על התקנות.

מיקי לוי: תודה.

מיקי לוי: אני אבדוק את זה.

מיקי לוי: יכול להיות שזה תקוע בוועדה בכלל כל הקשקושים של יהדות התורה והליכוד.

מיקי לוי: אני אבדוק את זה.

עידו סופר: אני לא יודע מה הסיבה.

עידו סופר: אני אומר שאנחנו הגשנו את זה מזמן.

מיקי לוי: תודה.

מיקי לוי: אני אדבר אתך בטלפון.

עידו סופר: לגבי הלוואות.

עידו סופר: מסלול סיכון גבוה.

עידו סופר: חברת הכנסת שי וזאן ציינה את זה.

עידו סופר: מתוך ארבעה מיליארד שהועמדו לטובת הדבר, 1.1 מיליארד הועמדו כששיעור האישורים עומד על 2,015 אישורים ו-322 דחיות.

עידו סופר: זה שיעור, מלבד אלה שלא נדונו, של 86 אחוזים.

עידו סופר: זה שיעור מאוד גבוה.

עידו סופר: יש שם רף אחד ואלה באמת עסקים שנפגעו בצורה יחסית משמעותית באחד מהחודשים בקורונה, ואנחנו חושבים שזה רף נכון כפי שהוא נקבע וזה באמת מבדיל את מי שספג פגיעה משמעותית - אגב, בעיקר עסקים שהיו סגורים - ולכן הם גם מוגדרים על ידי הבנקים כמי שלא יכול לקבל אשראי.

הילה שי וזאן: אבל המספרים של הדחיות מאוד מאוד גבוהים.

עידו סופר: לא.

עידו סופר: הם מאוד קטנים.

עידו סופר: אנחנו מדברים כאן בהלוואות בערבות מדינה, ואני אומר שוב שכל הנתונים זמינים.

עידו סופר: אני לא אומר כאן משהו שלא מופיע באתר של משרד האוצר.

עידו סופר: כאן יש בסך הכול 2,000 אישורים ויש בסך הכול 322 דחיות.

עידו סופר: סירובים.

הילה שי וזאן: השלמה לשאלה הזאת.

הילה שי וזאן: 80 אחוזים מבעלי העסקים ציינו שהם לא הצליחו לקבל הלוואות מהקרן לעסקים קטנים ובינוניים.

הילה שי וזאן: 80 אחוזים, זה המון.

עידו סופר: אמרתי גם אתמול ששוחח אתי איתי ויגמן שעובד אתם.

עידו סופר: ביקשתי ממנו גם את הסקר וגם את התוצאות.

עידו סופר: אנחנו נקיים על זה דיון.

עידו סופר: אני חושב שהנתונים האלה לא מסתדרים עם הנתונים שיש לנו על שיעורי האישור בקרן הרגילה ובקרן הזאת.

עידו סופר: אני רוצה להבין את הבעיה ואנחנו נקיים שיחה.

עידו סופר: אם יש איזושהי בעיה, כמובן נטפל בה.

עידו סופר: 80 אחוזים שהגישו בקשה וסורבו, אני חייב להגיד שזה לא מסתדר עם הנתונים שיש לנו.

יפעת שאשא ביטון: יש כאן יישום של 20 אחוזים.

יפעת שאשא ביטון: זה לא אומר ש-80 אחוזים הגישו ונדחו.

יפעת שאשא ביטון: אני אומר לך שהרבה לא מגישים כי הם מגיעים לבנק והבנק אומר להם מלכתחילה שאין להם שום יכולת להחזיר ולכן הם לא יקבלו את ההלוואה.

עידו סופר: יושבת ראש הוועדה, אגף החשב הכללי אומר את זה הלוך וחזור.

עידו סופר: הסיבה שיש נציגים מטעם המדינה בוועדות האשראי, זה כדי לוודא שמדיניות הממשלה מיושמת בהקשר הזה.

עידו סופר: אף אחד, אף עסק, ואני חושבת שמרבית העסקים כבר מיישמים ומבינים את זה, לא צריך להירתע גם אם אומרים לו לפני שחבל, אל תגיש.

עידו סופר: זה דבר שהוא אסור.

עידו סופר: זה דבר שהוא לא מקובל וצריך להילחם בו בכל צורה שהיא.

עידו סופר: עסק צריך להגיש כי אחרת אנחנו לא רואים את הבקשה, אנחנו לא יודעים לטפל בה ואין נציג מטעם המדינה שיודע לבוא וגם להידרש לדבר הזה ולראות האם יש כאן בעיה כן או לא.

עידו סופר: הפנייה הזאת למעשה לא מופיעה אצלנו בשום מקום והדבר הזה הוא בעיה קשה.

יפעת שאשא ביטון: בסוף מי מחליט אם הם מקבלים את ההלוואה?

יפעת שאשא ביטון: הבנק מחליט.

יפעת שאשא ביטון: בודקים את יכולת ההחזר.

יפעת שאשא ביטון: עסק שלא צפוי לעבוד בחודשים הקרובים, אומרים לו מלכתחילה שלא יהיה לו מהיכן להחזיר.

יפעת שאשא ביטון: צריך לזכור שכדי להגיש את הבקשה הזאת, זאת פרוצדורה שגם בה צריך להשקיע כספים.

יפעת שאשא ביטון: זה לא שהם באו, הגישו בקשה כמו שאנחנו מדברים כאן אלא זה תהליך, זה להביא את כלל המסמכים מרואה חשבון וכולי.

יפעת שאשא ביטון: אני עקבתי דרך מספר בעלי עסקים והבנתי שיש כאן תהליך לא פשוט.

יפעת שאשא ביטון: כשאומרים לך מראש אל תתאמץ כי ממילא אין לך יכולת החזר, אני יכולה להבין את בעל העסק שלא משקיע את כל הדרך הזו.

יפעת שאשא ביטון: השאלה מה אתם עושים עם זה כדי לפצח את החסם הזה.

עידו סופר: אגף החשב הכללי פישט מאוד בצורה בירוקרטית את הגשת הבקשה להלוואה לעומת מה שהיה בתחילת המשבר וגם אפשר לבנקים לרוץ יותר מהר בהלוואות שהן יותר קטנות, אלא אם כן יש איזשהו סירוב ואז גם נציג הציבור יכול להתערב.

עידו סופר: אחד הדברים שאנחנו מאוד לא אוהבים זה כל מיני מאכערים וגורמים אחרים שיש באמצע ופישוט בירוקרטי מביא לכך שלא נדרשים כל הגורמים האלה באמצע, שגם אחר כך, אגב, לוקחים חלק מההלוואה או מהמענק.

עידו סופר: אנחנו בוודאי לא אוהבים את הנושא הזה.

עידו סופר: אני אציין שהסוכנות לעסקים קטנים ובינוניים מעמידה שירות ייעוץ ודרך סניפי המעוף מאפשרים סיוע בהגשת הבקשה בצורה מסובסדת והם עוזרים לבעל העסק ככל שהוא צריך.

עידו סופר: לשם כך הסוכנות גם קיימת בין היתר, לעזור לעסקים לממש את הזכויות שלהם בהקשר הזה.

עידו סופר: כל עסק שמעוניין בכך, כדאי שיפנה לשם ואם יש בעיות נקודתיות, נשמח שיעבירו אלינו.

עידו סופר: אני חושב שלא מעט חברי כנסת העבירו אלינו פניות נקודתיות שהם קיבלו וגם אגף החשב הכללי, גם רשות המסים וגם משרד הכלכלה טיפלו במה שיכלו.

עידו סופר: אנחנו כמובן היינו שמחים שהדברים יעבדו ללא זה, אבל אנחנו כמובן מטפלים במה שמגיע אלינו.

יפעת שאשא ביטון: ייאמר לזכותכם שזה נכון.

יפעת שאשא ביטון: אני העברתי כמה פניות שטופלו אבל כל הרעיון הוא שזה לא יעבור דרכנו כי אני כל הזמן חושבת לא על אלה שהגיעו אלינו ופתרנו אלא על כל אלה שבכלל לא הגיעו אלינו.

עידו סופר: אני מסכים אתך במאה אחוזים.

עידו סופר: כולנו מסכימים על כך.

עידו סופר: עלתה סוגיה של מפגש שבועי יחד עם הגופים המתפעלים כדי לדון בסוגיות תפעול.

עידו סופר: אנחנו ננסה לארגן את זה.

עידו סופר: ככל שזה יהיה פרקטי, אני חושב שיש לזה פוטנציאל לא רע, ככל שזה יהפוך למשהו שזה לא פרקטי, אז זה לא.

עידו סופר: ננסה.

עידו סופר: נראה.

עידו סופר: אם זה יכול לתת מענה ולטייב את הפתרונות, יופי.

עידו סופר: אני רק אומר מראש שאי אפשר יהיה לדון שם כמובן בפרטי עסק או אדם ספציפי כי זה לא משהו שהוא כמובן אפשרי מאחר שיש כל מיני כללים של סודיות וכולי.

עידו סופר: דובר על העמותות.

עידו סופר: זה לא במגרש שלי אבל קצת עסקתי בזה.

הילה שי וזאן: גיא אמר שיטפל זה מול משרד החשב הכללי ושהוא יחזור לוועדת הכספים לגבי ניסיון לאפשר לעמותות לתת את המצ'ינג שלהם בשווה כסף ולא בכסף חי.

עידו סופר: אם אגף החשב הכללי אמר שהוא יחזור אליכם, הוא יחזור.

הילה שי וזאן: לא.

הילה שי וזאן: גיא אמר שהוא יבדוק מול החשב הכללי.

הילה שי וזאן: הוא אמר שאתם תבדקו מול החשב הכללי.

עידו סופר: בסדר.

עידו סופר: אין בעיה.

עידו סופר: נבדוק מולם ונראה מה ההתייחסות.

עידו סופר: למעשה יש שני מסלולים.

עידו סופר: האחד הוא נוהל באזור ה-50 מיליון שקלים שפרסם משרד העבודה.

עידו סופר: שם למיטב ידיעתי הוקצה סדר גודל של 15 מיליון שקלים, אולי קצת יותר, ועדיין בודקים שם בקשות.

עידו סופר: חוץ מזה, במסגרת החקיקה האחת לפני אחרונה על חוק הסיוע נקבע שם שיהיה עוד סיוע בהיקף של 100 מיליון שקלים.

עידו סופר: משרד האוצר לקח על עצמו לפרסם את הנוהל הזה, משהו שלא נעשה בעבר והדבר הזה יפורסם להערות הציבור בעת הקרובה ומבחינתנו זה יצא כמה שיותר מהר.

עידו סופר: אני אומר שוב שלקחנו את זה על עצמנו גם לאור בקשות חברי הכנסת אבל זה אירוע שגם עבורנו הוא אירוע מורכב.

יפעת שאשא ביטון: חברים, רק לומר שהחוק הוא מה-29 ביולי, הוקצו 100 מיליון שקלים ולפי החוק – החוק קבע – התבחינים לחלוקה יפורסמו תוך 30 ימים.

יפעת שאשא ביטון: ברור לכולנו שאנחנו כבר 60 ימים אחר כך, אם לא יותר, וזה עדיין לא קורה ורק עכשיו זה יפורסם להערות הציבור.

יפעת שאשא ביטון: אני עוד פעם רוצה לחזור ולומר, ואני יודעת עידו שאתם באמת עושים את המיטב, אבל מישהו שם צריך להאיץ את הקצב כי בסוף אנחנו רק עכשיו, אחרי 60 ימים, יוצאים להערות הציבור והאנשים האלה לא יכולים לחכות.

יפעת שאשא ביטון: זה לא רק האנשים האלה אלא זה כל מי שאמור לקבל מהם חבילות סיוע.

יפעת שאשא ביטון: אנחנו נמצאים בתקופת החגים וכל השבר הזה מעיב עוד יותר על המצוקות הכלכליות שהיו עוד לפני שפגשנו את הקורונה ולנו יש את הזמן.

יפעת שאשא ביטון: מישהו חייב לעשות סדר בסיפור הזה.

יפעת שאשא ביטון: אני לא יודעת איך תעשו את זה אבל מישהו חייב לעשות שם סדר.

עידו סופר: אני רק אומר שמה שקרה כמובן באמצע, סוגיית הסגר, הצורך להעמיק את התכנית הכלכלית וגם אילו ענפים נסגרים, כן או לא, זה פגע בלוחות הזמנים של הרבה מאוד פעולות שרצינו לעשות בתקופה הזאת.

עידו סופר: אני מסכים אתך כי הדברים צריכים לעמוד בלוחות זמנים.

עידו סופר: כולנו יודעים מה המשמעות של מי שממתין לסיוע הזה.

עידו סופר: זה לחלוטין ברור לנו.

יפעת שאשא ביטון: אתה יודע מה התחושה שלי בסיפור הזה?

יפעת שאשא ביטון: שיש לנו הרבה מאוד ציפורים על העץ ולא הצלחנו לתפוס ציפור אחת ביד.

יפעת שאשא ביטון: כל כך הרבה תוכניות, כל כך הרבה דברים, כל כך הרבה מחויבויות, דבר רודף דבר ובסוף מתי אנשים יקבלו את הכסף?

יפעת שאשא ביטון: זה מה שמעניין אותי.

יפעת שאשא ביטון: מתי הם יראו את הכסף בחשבון הבנק שלהם?

עידו סופר: אני חושב שמעקב ביצוע מראה שיש הוצאה מאוד משמעותית בעיקר במענקי רשות המסים.

עידו סופר: אני חייב גם להגיד שגם מבחינתנו, כשמסתכלים על התוכנית לדוגמה עבור הסגר, רואים התבססות על מנגנונים קיימים, רואים התבססות על דברים שתפעולית הם יותר פשוטים כדי שבאמת לא יהיה את העיכוב הזה ושהסוגיות התפעוליות או בירוקרטיות לא יעמדו בין קבלת ההחלטה לקבלת הכסף.

עידו סופר: אני אומר שוב שזה ככל הניתן.

עידו סופר: אנחנו לא חלוקים על כך שהמטרה של כולנו היא שהכסף יגיע כמה שיותר מהר מרגע קבלת ההחלטה ועד כמובן הקבלה בפועל.

יפעת שאשא ביטון: בנושא של חל"ת גמיש, נושא שעלה גם בדיונים הקודמים והבנתי שיש הרבה מאוד בעלי עסקים שחושבים שזה דבר שיוכל לסייע.

יפעת שאשא ביטון: מה קורה עם זה?

יפעת שאשא ביטון: אמרתם שתחשבו ותשקלו.

יפעת שאשא ביטון: איפה זה עומד?

עידו סופר: נקבע מנגנון.

עידו סופר: זה תחום שאני פחות עוסק בו.

עידו סופר: אני חושב שהדבר הזה – ואת בקשר עם הגורמים שעוסקים בכך – דורש תשובה קצת יותר מעמיקה.

עידו סופר: אני אומר שוב שאלה פחות הנושאים בהם אני מתעסק ואני לא רוצה לומר משהו שהוא לא מדויק.

עידו סופר: נקבע מתווה, הייתה אמורה להיות איזושהי ירידה בחל"ת או בסכום שמקבלים בחל"ת בעקבות ירידת שיעור האבטלה וזה היה רגע לפני הסגר.

עידו סופר: לכן נערך שינוי גם במנגנון הזה ואני חושב שזו הדרך הנכונה בה גורמי המקצוע סבורים שיש להתקדם.

עידו סופר: אני אומר שוב שאם אתם רוצים לעשות על זה דיון יותר מעמיק, אני אבקש מהגורמים הרלוונטיים להתייחס.

יפעת שאשא ביטון: אנחנו נקיים דיון גם על הנושא של מודל החל"ת הגמיש וגם בכלל על מודלים בעולם.

יפעת שאשא ביטון: אני ארצה שיעשו השוואה בין המודל שקיים בישראל, כל התוכניות שאנחנו נותנים כאן, לבין מודלים שקיימים במדינות אחרות.

יפעת שאשא ביטון: ננסה להבין היכן אנחנו נמצאים ביחס לאחרים.

יפעת שאשא ביטון: היועצת המשפטית, ביקשת לבדוק מה הצפי להארכת תקופת הזכאות אחרי ה-31 באוקטובר.

נירה לאמעי רכלבסקי: את מתייחסת לחוק שעבר אתמול ותקופת הזכאות בו היא עד ה-31 באוקטובר לגבי המענקים של ההוצאות הקבועות.

נירה לאמעי רכלבסקי: דבר נוסף, לגבי דמי אבטלה שהיו צפויים להיות מופחתים כרגע ובגלל הסגר הוארכו גם הם עד ה-16 באוקטובר עקב רמות האבטלה.

נירה לאמעי רכלבסקי: אחרי 16 באוקטובר צפוי שהן יופחתו.

יפעת שאשא ביטון: כל מה שהוגדר עד אוקטובר, בעיניי תמוה לחלוטין.

יפעת שאשא ביטון: אגב, זו אחת ההבטחות שאני מאוד מקווה שלא יקיימו.

יפעת שאשא ביטון: הבטיחו שיהיה סגר לפחות חודש ואני מקווה שבהבטחה הזו לא יעמדו אבל תאמר לנו מה לגבי הארכת הסוגיות שהעלתה היועצת המשפטית.

עידו סופר: לגבי תקופת הזכאות.

עידו סופר: למיטב הבנתי מדובר רק לעניין הגשת המקדמה ולא המענק עצמו.

עידו סופר: זה הולך להיפתח עכשיו.

עידו סופר: הסוגיה שקשורה למקדמה, זה מענה תזרימית מיידי.

עידו סופר: סביר להניח שמי שלא מגיש בקשה למקדמה בחודש הקרוב, זה פחות רלוונטי אליו ולכן זה היה הרעיון.

עידו סופר: אני חייב להגיד שבעיניי זה סביר.

עידו סופר: אם יש איזושהי בעיה עם זה, נשמח להבין אבל אחרי חודש זה קצת מפספס את הרעיון של מקדמה.

עידו סופר: לגבי דמי אבטלה.

עידו סופר: למיטב ידיעתי הנתונים הרלוונטיים מתפרסמים ב-15 בחודש ולכן אם זה הוארך עד ה-16 באוקטובר, המועד הבא הרלוונטי הוא ה-15 בנובמבר.

עידו סופר: נראה שסביר שגם ב-15 בנובמבר לא תהיה ירידה מתחת ל-10 אחוזים ולכן לא תהיה הפחתה.

עידו סופר: ככל שיהיה משהו בלתי צפוי ותהיה ירידה מתחת ל-10 אחוזי אבטלה ב-15 בנובמבר, זה המתווה שנקבע בחוק אבל אני אומר שוב שזה תלוי במצב המשק.

יפעת שאשא ביטון: אני מבינה שהנושא של הגדרת 31 באוקטובר זה רק לגבי המקדמות.

יפעת שאשא ביטון: כאשר אתה אומר שהמקדמה היא באופן מיידי, מה המשמעות?

יפעת שאשא ביטון: אנשים נניח מגיעים וזה ייפתח מחר, מוחרתיים או בעוד מספר ימים ואז תוך כמה זמן הם מקבלים את הכסף?

עידו סופר: היה על זה דיון ארוך.

עידו סופר: אם אמיר דהן נמצא כאן, הוא מוזמן להתייחס.

עידו סופר: הוא הבן אדם שאחראי על הדבר הזה.

יפעת שאשא ביטון: תודה רבה עידו על כל התשובות.

 << אורח >> אמיר דהן: שלום לכולם.

 << אורח >> אמיר דהן: נושא המקדמה, בגלל שאנחנו נמצאים בתקופה של סגר והסגר די דומה לסגר שהיה בתקופות קודמות בחודשים מארס-אפריל, הוחלט שניתן מקדמה על חשבון ספטמבר-אוקטובר לפי חישוב של מארס-אפריל או מאי-יוני.

 << אורח >> אמיר דהן: המקדמה כבר נפתחה ומהבוקר כבר הוגשו בקשות.

 << אורח >> אמיר דהן: פתחנו את זה לפני שעה ואפשר להגיש בקשה למקדמה.

 << אורח >> אמיר דהן: אנחנו מעריכים שתוך פחות משבוע הכסף יהיה בחשבון הבנק, 50 אחוזים מהתביעה שהגשת או במארס-אפריל או במאי-יוני.

 << אורח >> אמיר דהן: אתה בוחר ממה אתה רוצה את המקדמה.

 << אורח >> אמיר דהן: אם בחרת את התביעה שלך של אארס-אפריל, תקבל 50 אחוזים כמקדמה על חשבון ספטמבר-אוקטובר.

 << אורח >> אמיר דהן: ב-1 בנובמבר או ב-10 בנובמבר, אנחנו נפתח את הבקשה עצמה כדי להבין את המשך הבקשה שלך אבל קודם כל תהיה לך מקדמה על החשבון.

יפעת שאשא ביטון: זאת אומרת, לפי הדברים שאתה אומר, שבעוד שבוע אנחנו נוכל לקבל איזושהי הערכה לגבי כמה אנשים הגישו וכמה אנשים קיבלו.

 << אורח >> אמיר דהן: כל מי שיגיש היום, אנחנו כבר נעשה הערכה של תשלומים היום.

 << אורח >> אמיר דהן: אני מניח שכבר מחר יראו את זה בחשבון הבנק ואנחנו ננסה לעבוד כל יום.

 << אורח >> אמיר דהן: לקחנו לנו מספר ימים אבל אני כן רוצה להאמין שזה יהיה ממש ב-48 שעות בחשבון הבנק כי כך בנוי התהליך שלנו.

יפעת שאשא ביטון: מצוין.

יפעת שאשא ביטון: בהצלחה.

יפעת שאשא ביטון: חשוב מאוד.

יפעת שאשא ביטון: יש לך נקודה נוספת שאתה רוצה להתייחס אליה?

 << אורח >> אמיר דהן: זהו.

 << אורח >> אמיר דהן: זה פתוח ואפשר להגיש.

 << אורח >> אמיר דהן: כבר הגישו קרוב ל-100 בקשות.

 << אורח >> אמיר דהן: החודשים עוד לא נגמרו, אנשים עוד לא יודעים בדיוק את המחזור.

 << אורח >> אמיר דהן: הבקשה היא מאוד פשוטה וזה פחות מדקה להיכנס ולהגיש את הבקשה והכסף ייראה מהר בחשבון.

יפעת שאשא ביטון: תודה רבה.

יפעת שאשא ביטון: נעבור לרשות המסים, מירי ושלמה שנמצאים אתנו.

 << אורח >> אמיר דהן: לגבי מירי, בנושא הוצאות קבועות, אני אחליף אותה.

יפעת שאשא ביטון: בסדר.

שלמה אוחיון: ברשות

שלמה אוחיון: כם, אני רוצה להתייחס לשני נושאים שעלו כאן והם רלוונטיים אלי.

שלמה אוחיון: אני אחראי על המענק הסוציאלי.

שלמה אוחיון: קודם כל, תיקון.

שלמה אוחיון: המענק הסוציאלי לא תוקן אתמול בחקיקה והוא עדיין נשאר לפי 40 אחוזים.

שלמה אוחיון: מה שתוקן אתמול בחקיקה זה המענק להוצאות קבועות לעסקים קטנים שמחזור העסקאות שלהם הוא עד 300,000 שקלים ליחידים, ושם ביטלנו את הדרישה של 40 אחוזים והקטנו אותה עד 25 אחוזים.

שלמה אוחיון: המערכת נפתחה ממש בדקות אלה שאני מדבר אתכם.

שלמה אוחיון: חקיקה נוספת שעברה אתמול היא בנושא מענק עבודה, לשלם מקדמה על חשבון שנת 2020.

שלמה אוחיון: גם זה נפתח לפני שעה ואנשים מתחילים להגיש את הבקשות ולקבל את הכסף.

שלמה אוחיון: נראה לי שהם יקבלו את הכסף ביום שישי ואם יהיו עיכובים, יקבלו אותו לכל המאוחר ביום ראשון.

שלמה אוחיון: המסר שאני רוצה לומר הוא שמצוקתם של האנשים והמצב הקשה בו נמצאת המדינה כרגע ידוע לנו ומוכר לנו ואנחנו באמת עושים לילות כימים כדי לעמוד בלוחות זמנים.

שלמה אוחיון: אם החקיקה עברה אתמול בשעה 1:00 בלילה, אנחנו כבר היום, פחות מ-12 שעות לאחר החקיקה, באוויר.

שלמה אוחיון: זה אות כבוד לרשות המסים מהבחינה הזאת וחשוב לקחת גם את זה בחשבון.

יפעת שאשא ביטון: בגלל שיש כאן הרבה מאוד סוגים מענקים, אני רוצה שאנחנו כולנו מיושרי קו.

יפעת שאשא ביטון: המנגנון שנפתח הבוקר או לפני כשעה, מתייחס למענקים של אילו חודשים?

שלמה אוחיון: מתייחס למענק של מאי-יוני.

שלמה אוחיון: אלה שעד היום ירדו ב-40 אחוזים יכלו להגיש.

שלמה אוחיון: היום פתחנו גם לאלה שירדו ב-25 אחוזים וגם הם יכולים להגיש.

יפעת שאשא ביטון: אבל אתם מבינים שאתם מדברים אתי על אות כבוד על משהו שהוא ארבעה חודשים, אם לא חמישה חודשים, אחורה.

שלמה אוחיון: לא.

שלמה אוחיון: לא.

שלמה אוחיון: מאי-יוני נפתח ב-25 באוגוסט וכל מי שהיה יכול להגיש, רק מי שירד ב-40 אחוזים.

שלמה אוחיון: מי שיכול היה לממש ובאמת ירד בתקופה הזאת ב-40 אחוזים, כבר מימש.

שלמה אוחיון: אנחנו הגדלנו את האוכלוסייה גם לאלה שירדו ב-25 אחוזים.

שלמה אוחיון: זה לא מדויק לומר שזה משהו שהיה לכם תחת הקנה ורק השתמשתם בו אלא פשוט בגלל שהחקיקה התמהמהה, היה לנו זמן להתכונן.

יפעת שאשא ביטון: זאת אומרת שמה שנפתח לפני שעה, זאת אותה הרחבה של האוכלוסייה שנפגעה גם ב-25 אחוזים.

שלמה אוחיון: כן.

שלמה אוחיון: לגבי מחזורים של אפס עד 300,000 ליחידים.

יואל רזבוזוב: ומה מעל 300,000?

שלמה אוחיון: מה מעל, אמיר יענה לכם.

שלמה אוחיון: הוא יענה על הסכומים שמעל.

 << אורח >> אמיר דהן: כמו שאמרתי, נפתח נושא המקדמה לפי החקיקה שעברה אתמול בלילה לגבי ספטמבר-אוקטובר, ירידת המחזורים מ-40 אחוזים ל-25 אחוזים לכלל העוסקים מחברות ושותפויות מ-18 עד 400 מיליון ועצמאים מ-300,000 עד 400 מיליון.

 << אורח >> אמיר דהן: לכולם הורידו את המדרגה ל-25 אחוזים מינימום.

 << אורח >> אמיר דהן: אם בעבר עד 100 מיליון זה היה 40 אחוזים מינימום, מ-100 עד 200 זה היה 60 אחוזים מינימום, מ-200 עד 400 זה היה 80 אחוזים מינימום, הרי שבספטמבר-אוקטובר לכולם זה ירד ל-25 אחוזים מה שהכניס הרבה יותר פוטנציאל של עסקים לתוך המענק.

 << אורח >> אמיר דהן: זה הפתרון לספטמבר-אוקטובר בחקיקה שעברה אתמול בלילה.

 << אורח >> אמיר דהן: זה בנוסף למקדמות.

יפעת שאשא ביטון: אני רק אומר שאמרתי אז שכביכול הייתי מסתפקת בתשובה הקודמת אבל פתאום אני חושבת על זה שב-25 באוגוסט זה נפתח עבור חודשים של מאי-יוני-יולי.

יפעת שאשא ביטון: בקיצור, איך שאנחנו לא מסתכלים על זה, אנחנו ב-דיליי.

יואל רזבוזוב: יש בעיה תזרימית.

יואל רזבוזוב: בסף, עם כל הכבוד לכולם, הבעיה התזרימית קיימת.

יפעת שאשא ביטון: שאלה לרשות המסים.

יפעת שאשא ביטון: שלמה, אתה רצית להתייחס לעוד נקודה לי יש שאלה אליך.

שלמה אוחיון: כן.

שלמה אוחיון: קודם כל לנקודה שכרגע באוויר נמצאים גם המענקים של יולי-אוגוסט.

שלמה אוחיון: כלומר, גם יולי-אוגוסט פתוחים ואנשים יכולים להגיש.

שלמה אוחיון: זאת חקיקה שעברה בסוף יולי, היא נפתחה והיא קיימת כבר מ-10 בספטמבר.

שלמה אוחיון: היינו אמורים להעלות את זה ב-15 בספטמבר אבל עשינו מאמצים והעלינו את זה כמה ימים קודם ואנשים מממשים ומקבלים כסף.

שלמה אוחיון: כלומר, יש כרגע מספר ערוצים מקבלים שאנשים יכולים לקבל כסף ולעבור את התקופה הזאת בדרך כזאת או אחרת.

שלמה אוחיון: הסכומים שנקבעו בחקיקה, חלקם יכולים לומר שלא מספיקים או כן מספיקים, אבל זה כרגע לא הדיון.

שלמה אוחיון: מבחינת האפשרות לממש את הזכות, היא קיימת.

יפעת שאשא ביטון: אגב, זה מאוד הדיון.

יפעת שאשא ביטון: אני לא רציתי להיכנס למספרים, עסקנו בכל הפרוצדורה אבל בדיון הבא אנחנו נצלול לזה.

יפעת שאשא ביטון: אנשים שמקבלים אחרי כל המשוכה 800 שקלים חודש.

יפעת שאשא ביטון: אני לא מכירה משק בית שהתפרנס כל חודש סכום של 15,000 שקלים ועכשיו הוא מסוגל להחזיק את עצמו ב-800 שקלים לחודש.

יפעת שאשא ביטון: מה שאני אומרת לך, יש לי את המסמכים.

יפעת שאשא ביטון: אני מקבלת צילומי מסך של התשובות.

יפעת שאשא ביטון: הרי האתר שלח הודעה לבעל העסק ואתה רואה את הסכום שהוא אומר שנכנס לו לבנק.

יפעת שאשא ביטון: באמת, סכומים מגוחכים וזה כן נושא לדיון.

שלמה אוחיון: ברשותך היושבת ראש, אני חייב להגיב לעניין הזה.

יפעת שאשא ביטון: אני אשמח.

שלמה אוחיון: יש כאן טעות אופטית ואני אסביר.

שלמה אוחיון: המענק הוא בשיעור של 70 אחוזים מההכנסה החייבת.

שלמה אוחיון: הוא בא לשפות אותך על 70 אחוזים ממה שהיה לך בשנים קודמות.

שלמה אוחיון: אם בשנים קודמות ממילא לא הרווחת, אתה מקבל 70 אחוזים, אז אל לך להלין על רשות המסים שנתנה מענק נמוך כי היא נתנה אותו בהתאם למה שהצהרת.

יפעת שאשא ביטון: אני לא מקבלת את זה ואני אומר לך למה.

יפעת שאשא ביטון: אנשים שאיתרע מזלם ולא עבדו לצורך העניין לפני שנה, וסוף סוף מצאו עבודה ונכנסו לאיזשהו תהליך יציב ועבדו במהלך השנה האחרונה וקיבלו משכורת יפה – אתה הרי יודע שכל החיים מתארגנים סביב זה וזה גם משהו שהיה אמור גם לשמור על יציבות בעתיד – באה הקורונה וטרפה את כל הקלפים.

יפעת שאשא ביטון: למה הם צריכים לשלם מחיר על מה שהיה לפני שנה וחצי?

שלמה אוחיון: לכן יש כאן בלבול.

שלמה אוחיון: ה-800 שקלים שמקבלים הם לפי החישוב של ההכנסות.

שלמה אוחיון: זה המסלול הסוציאלי.

שלמה אוחיון: לצד המסלול הזה יש מסלול נוסף שהוא בסכומים מוחלטים ללא קשר לפעילות העסקית שלך.

שלמה אוחיון: אנחנו קבענו שעל עצם העובדה שהיה לך עסק או שיש לך עסק ואתה מחזיק אותו, קבענו במסלול ההוצאות של העסקים הקטנים 3,000, 4,000 ו-6,000 בסכומים מוחלטים.

שלמה אוחיון: שם זה לא תלוי כמה הרווחת או כמה לא הרווחת.

יפעת שאשא ביטון: מתי האנשים אמורים לראות את זה?

שלמה אוחיון: שיפינו פחות או יותר את האנשים במספר מסלולים כאשר כל אחד יכול למצוא את מקומו באחד המסלולים.

שלמה אוחיון: הנושא הנוסף שאני רוצה להתייחס אליו זה עניין השירות.

יפעת שאשא ביטון: רגע.

יפעת שאשא ביטון: אני רוצה לסגור את העניין הזה כדי שנדע שהבנו, בלי להתווכח על 3,000 שקלים, אם כן מחזיקים או לא מחזיקים משפחה עם שכר דירה וכולי.

יפעת שאשא ביטון: מתי הם אמורים לראות את הכסף הזה בבנק?

שלמה אוחיון: כל הזמן.

שלמה אוחיון: רואים את זה באון ליין וחשוב לומר את זה.

שלמה אוחיון: המענקים הסוציאליים והמענק להוצאות קבועות של סכומים עד 300,000, שאלה הם העסקים הקטנים, הם רואים את זה באון ליין.

שלמה אוחיון: כלומר, נכנסים לאזור האישי של רשות המסים ובמעמד ההגשה הם לא צריכים להביא שום מסמך, הם מצהירים שהייתה להם ירידה בפעילות העסקית, הם מאשרים בחתימתם שהם יודעים שזו הירידה העסקית שהם יודעים עליה, לוחצים על הכפתור ומיד מקבלים את הסכום שהם אמורים לקבל, את המועד בו ייכנס הכסף כאשר זה בדרך כלל יומיים לאחר מכן והם מקבלים לאיזה חשבון בנק אמור להיכנס הכסף.

שלמה אוחיון: ככל שחשבון הבנק הוגבל, נסגר והם רוצים לשנות אותו, באותו מעמד הם גם משנים את חשבון הבנק.

שלמה אוחיון: כלומר, מבחינת חוויית הלקוח היא זורמת לחלוטין.

שלמה אוחיון: קיבלנו המון שבחים על העניין הזה.

שלמה אוחיון: צריך להכיר את המערכת כדי לדעת איך היא עובדת.

יפעת שאשא ביטון: זאת אומרת שהאנשים כבר קיבלו את אותם 3,000 או 6,000 שקלים.

שלמה אוחיון: בוודאי.

שלמה אוחיון: אין שאלה בכלל.

יואל רזבוזוב: עדיין זה לא מסתדר לי עם מה שאני מקבל מהשטח.

יואל רזבוזוב: אנשים אומרים שהם מקבלים 70 אחוזים מההכנסות שלהם ואיכשהו זה לא מסתדר לי, לפי הפניות שאנחנו מקבלים.

יואל רזבוזוב: אנשים לא מקבלים את ההוצאות הקבועות כאשר ההוצאות הקבועות בעסק הן הרבה פחות מ-70 אחוזים.

יואל רזבוזוב: יש עוד הוצאות.

שלמה אוחיון: ההוצאות הקבועות של עסק קטן לא נמדדות לפי גובה ההוצאות.

שלמה אוחיון: זה במסלול של עסקים מעל 300,000 ואמיר נמצא כאן והוא ייתן לכם הסבר על זה.

שלמה אוחיון: אני מדבר על עסקים קטנים עד 300,000.

שלמה אוחיון: אני בודק מה המחזור שהצהרת.

שלמה אוחיון: עד 100,000 מחזור שנה קודמת – מקבל 3,000.

שלמה אוחיון: בין 100,000 ל-200,000 – מקבל 4,000.

שלמה אוחיון: בין 200,000 ל-300,000 – מקבל 6,000 שקלים.

שלמה אוחיון: אלה סכומים מוחלטים שהם לא נתונים לוויכוח.

שלמה אוחיון: זה בהתאם לנתונים שדיווחת.

יפעת שאשא ביטון: בסדר.

יפעת שאשא ביטון: רצית להעלות נקודה נוספת.

שלמה אוחיון: הנושא האחרון שעלה גם אתמול בוועדת הכספים וחשוב לומר אותו.

שלמה אוחיון: אנחנו תגברנו את המוקד הטלפוני שלנו ואתם יכולים לבדוק אותו בכל זמן נתון.

שלמה אוחיון: תתקשרו לכוכבית 4954.

שלמה אוחיון: זמן המענה שלנו התקצר משעות לדקות ספורות.

שלמה אוחיון: בנתונים שאני מחזיק בידי, זמן התגובה המקסימלי הוא שלוש דקות.

שלמה אוחיון: כלומר, תוך שלוש דקות מישהו עונה לך, שלום, אני מרשות המסים, מה אפשר לעזור לך ועונים לך בכל נושאי המענקים, גם במענקי קורונה, גם במענק עבודה וכמובן גם הנושאים השגרתיים שאנחנו מטפלים בהם יום יום.

שלמה אוחיון: תעדפנו את נושא הקורונה ואל הערוצים מתועדפים אצלנו והמענה נמדד בדקות.

שלמה אוחיון: המענה הוא מקצועי, מהיר, יעיל ואני מזמין את כולם לבדוק את זה.

יפעת שאשא ביטון: יש לי שאלה.

יפעת שאשא ביטון: התשלומים של ביטוח לאומי, תשלומי מס הכנסה, הפרשים משנה קודמת, הרי יש בדיקה של התשלומים שניתנו בשנה הקודמת והם אמורים לשלם את זה עכשיו.

יפעת שאשא ביטון: נכנסנו לתקופת הקורונה בחודש מארס.

יפעת שאשא ביטון: אנשים קיבלו סכומים שהם גבוהים בצורה משמעותית מסכומי המענקים שהם קיבלו.

יפעת שאשא ביטון: זאת אומרת, גם אם הם היו לוקחים את כל הכסף שהם קיבלו בחודשים האלה, כשהם ללא תעסוקה – ואני מדברת בעיקר על אנשים מענף התיירות, אולמות האירועים וכדומה – גם אם ייקחו את כל הכסף הזה וישלמו אותו, הם עדיין יהיו בגירעון.

יפעת שאשא ביטון: יש אפשרות לפריסה של תשלומים.

יפעת שאשא ביטון: לדחייה של התשלומים עד שנחזור חזרה למשק פעיל בצורה שוטפת כמו שהיינו לפני הקורונה?

יפעת שאשא ביטון: יש דרך לסייע לאותם אנשים?

שלמה אוחיון: יש הנחיה ברורה של הסמנכ"לית לגבייה שיצאה כבר בחודש מארס, מי עת נכנסנו לאירוע הזה של הקורונה עם הנחיה ברורה למנהלי המשרדים שכל מקרה ייבחן לגופו.

שלמה אוחיון: המייצגים שנמצאים כאן, אם יש כאן מייצגים ששומעים אותי, וגם הנישומים עצמם והלקוחות והעוסקים שפונים לא באמצעות מייצגים, יודעים שיש אצלנו אוזן קשבת וכל פנייה מטופלת לגופה.

שלמה אוחיון: אם מדובר חלילה במישהו שהוא סרבן או שיש מידע כזה או אחר שהוא פלילי, כמובן שהוא לא זוכה לסיוע אבל אנשים שברובם ככולם נורמטיביים, זוכים לאוזן קשבת.

שלמה אוחיון: כל מנהלי המשרדים, יש לנו 17 משרדים במע"מ ועוד 26 משרדים במס הכנסה, כל המנהלים קשובים ואני יכול לומר לכם שבתקופה הזאת של הסגר יש קבלת קהל במשרדי מס הכנסה לאלה שנקלעו לסיטואציות הקשות או של עיקולים או של ביצוע הסדרים ואותם אנחנו מקבלים באופן חריג.

שלמה אוחיון: אנחנו מעמידים אנשים כולל היום אחר הצוהריים, לפני החג, כדי שאנשים לא ייקלעו לסיטואציה שהם נכנסים לחג כשיש להם עיקולים על החשבון.

שלמה אוחיון: אנחנו עושים הכול כדי לסייע ולטפל באופן פרטני במקרים האלה.

שלמה אוחיון: יש הנחיות ברורות למשרדים ולא שמעתי שאנשים לא זכו לאוזן קשבת.

יפעת שאשא ביטון: נכון, הם זוכים לאוזן קשבת וגם לפתרון כמו פריסה של תשלומים מעכשיו אלא שלאנשים אין מאיפה לשלם עכשיו כי הם לא עובדים והם עוד רחוקים מלחזור לשוק העבודה.

יפעת שאשא ביטון: אגב, אני מדברת אתך במקרה הזה על ענף שלא חזר לאורך כל התקופה הזו.

יפעת שאשא ביטון: כל ענף התיירות שהיה מחוץ ללופ גם באסטרטגיית היציאה.

יפעת שאשא ביטון: השאלה אם אין דרך לדחות את התשלום כמו שעושים במשכנתאות ובדברים אחרים.

שלמה אוחיון: יש דרך גם לדחות תשלום, בוודאי לא באופן גורף אלא כל מקרה לגופו.

שלמה אוחיון: צריך להפנות את הבקשות לסמנכ"לית לגבייה.

שלמה אוחיון: בדרך כלל מפנים את זה למשרדים וככל שהמשרד לא מסוגל לתת מענה מבחינת הסמכויות שלו, זה מועבר לסמנכ"לית לגבייה ובשיח שאני מנהל אתה מדי יום אני יודע שהמקרים האלה מטופלים.

שלמה אוחיון: אם יש מקרה ספציפי או ענף ספציפי שרוצים להפנות, נשמח לקבל אותו, לבחון אותו ולתת לוועדה מענה בצורה מסודרת.

יפעת שאשא ביטון: תודה רבה שלמה.

יפעת שאשא ביטון: אנחנו נעשה את זה ולו כדי ללמוד את התהליך.

יפעת שאשא ביטון: אנחנו נעקוב אחר הפנייה שהגיעה אלינו.

יפעת שאשא ביטון: לפני שאני מסכמת, מישהו רוצה לשאול, להעיר, לומר?

יואל רזבוזוב: לגבי הסכום של מעל 300,000 שקלים.

יואל רזבוזוב: אמיר יכול להתייחס?

 << אורח >> אמיר דהן: אני אתכם.

 << אורח >> אמיר דהן: לא הבנתי את השאלה.

יואל רזבוזוב: המתווה מעל 300,000 שקלים.

יפעת שאשא ביטון: לגבי המענקים.

 << אורח >> אמיר דהן: כמו שאמרתי קודם, המענק של חודשים יולי ואוגוסט כל מי שרוצה יכול להגיש את הבקשה כי מחזורי המע"מ כבר דווחו ואפשר להגיש את הבקשה.

 << אורח >> אמיר דהן: המקדמות, לגבי ספטמבר-אוקטובר, נפתחו ואפשר להגיש בקשה למקדמה שהיא מחושבת לפי הבקשה שהגשת במארס-אפריל או במאי-יוני וזה לבחירת המבקש.

 << אורח >> אמיר דהן: הוא מקבל 50 אחוזים מזה.

 << אורח >> אמיר דהן: כדי להגיע לחודש נובמבר, יסתיים חודש אוקטובר ואנחנו נפתח גם את המענק עצמו של ספטמבר-אוקטובר ותהיה השלמה מעבר למקדמה ששולמה.

יפעת שאשא ביטון: מה שמבקש חבר הכנסת רזבוזוב זה לא את הפרוצדורה הזו שאכן שמענו קודם אלא להבין איך קובעים את גובה המענק.

 << אורח >> אמיר דהן: איך קובעים את גובה המענק.

 << אורח >> אמיר דהן: אם אנחנו מדברים על יולי-אוגוסט, לוקחים את יולי-אוגוסט בשנת 2019, זה נקרא המחזור הרציף, משווים אותו למחזור המענק בתקופת יולי-אוגוסט בשנת 2020.

 << אורח >> אמיר דהן: ירידת המחזורים שנוצרת, יש לה מספר מדרגות.

 << אורח >> אמיר דהן: אם הייתה לך ירידה בין 40 ל-60 אחוזים, אתה מקבל מקדם של 0,2.

 << אורח >> אמיר דהן: אם זה בין 60 ל-80, אתה מקבל מקדם של 0,35.

 << אורח >> אמיר דהן: אם זה בין 80 ל-100, אתה מקבל מקדם של 0,5.

 << אורח >> אמיר דהן: בנוסף לזה, עסקים עד מיליון וחצי, יש להם מקדם השתתפות הוצאות נחסכות כי אם העסק סגר את הפעילות שלו, יש לו הוצאות שהוא חתך אותן, את כל ההוצאות השוטפות שלו, אז המקדם של עסקים עד מיליון וחצי, הוא מקדם קבוע של 0,3.

 << אורח >> אמיר דהן: לגבי עסקים מעל מיליון וחצי, עד 400 מיליון, יש נוסחה שבודקת את המקדם שלהם לפי שנת 2019, זו השנה של הפגיעה, ורואים את היחס בין ההוצאות השוטפות לעסקאות במהלך השנה ולפי היחס הזה נקבע המקדם הנוסף.

 << אורח >> אמיר דהן: בסופו של דבר יש הכפלה של שני המקדמים – מקדם ירידת המחזורים, מקדם השתתפות בהוצאות הגבוהות - ואת זה מכפילים בתקופת הבסיס, יולי-אוגוסט 2018 וכך נקבע המענק.

 << אורח >> אמיר דהן: המענק המקסימלי יכול להיות עד 500,000 ומענק מינימלי מתחיל מ-6,000 שקלים.

יואל רזבוזוב: אני אשמח לקבל את זה בנפרד כי קשה להיכנס למספרים.

יואל רזבוזוב: אני רק חושב על מיליון וחצי שקלים, עם מקדם 0,3, זה לעסקים שבאמת נקלעו לצרה כך ש-30,000 שקלים בחודש כנראה לא מכסה להם את ההוצאות הקבועות רק לפי חישוב גס שאני עושה עכשיו.

 << אורח >> אמיר דהן: אני חייב לומר שכאן אני חולק עליך.

 << אורח >> אמיר דהן: עסקים עד מיליון וחצי, בבדיקה שאנחנו עשינו, מעל 90 אחוזים מהעסקים שבדקנו, זה מכסה להם את ההוצאות הקבועות וזה אפילו מכסה אותם בגין הרווח למרות שמחברים את זה ל-...

 << אורח >> אמיר דהן: בעסקים עד מיליון וחצי ואפילו יש כפילות אבל זה מכסה להם את ההוצאות.

 << אורח >> אמיר דהן: למי שזה יכול לא לכסות את ההוצאות הקבועות, זה לעסקים עתירי הוצאות קבועות כמו אולי אולמות אירועים שגם שם נמצא פתרון וכמעט מכסים להם את כל ההוצאות הקבועות.

 << אורח >> אמיר דהן: לעסקים הקטנים בוודאות זה מכסה את ההוצאות הקבועות.

יואל רזבוזוב: אתה מדבר על מיליון וחצי שקלים בשנה.

יואל רזבוזוב: אנחנו מדברים על מעל 100,000 שקלים.

יואל רזבוזוב: אנחנו מדברים על כ-120,000 שקלים, אני חשב שההוצאות הקבועות עוברות את ה-30,000 שקלים שאתם נותנים.

 << אורח >> אמיר דהן: אני לא מכיר עסקים שההוצאות הקבועות שלהם לא משתנות.

 << אורח >> אמיר דהן: הוצאות קבועות הן הוצאות שכירות, הארנונה שמקבלים עליה הנחה, ביטוחים שאתה לא יכול לבטל.

 << אורח >> אמיר דהן: אני לא מניח שיש 30,000 שקלים הוצאות קבועות.

יואל רזבוזוב: בינתיים דחו את השכירות והארנונה.

יפעת שאשא ביטון: בינתיים הארנונה זאת רק דקלרציה.

יפעת שאשא ביטון: אנחנו עוד לא רואים את זה בפועל.

יפעת שאשא ביטון: אני מקווה שבאמת נצמצם את הפערים כמה שיותר מהר.

יפעת שאשא ביטון: הזדמנות לומר את זה.

יפעת שאשא ביטון: תודה רבה אמיר.

יפעת שאשא ביטון: ברשותכם, אני אסכם את הדיון.

יפעת שאשא ביטון: אנחנו כמובן נעקוב אחרי כל מה שעלה כאן

יפעת שאשא ביטון: בדיון ולא נחכה לדיונים הבאים אלא נעשה זאת באופן ישיר מול משרד האוצר ורשות המסים כדי לוודא שהדברים אכן מתקדמים.

יפעת שאשא ביטון: אני רוצה קודם כל לפתוח באמירה הקשה אבל אני חושבת שהיא מתארת את התחושות גם של מה ששמענו כאן, שבעלי העסקים מדממים ואנחנו צריכים לראות איך אנחנו מזרימים חמצן לאנשים שיושבים היום בבית ולא בדיוק יודעים מה יעלה בגורלם מבחינה כלכלית.

יפעת שאשא ביטון: עוד לא ברורה כל התוכנית שהוצעה ובטח לא המועדים בהם הם יקבלו את הכספים לחשבון הבנק ולהם אין אוויר.

יפעת שאשא ביטון: אין אוויר לחכות את כל הפרוצדורות הללו.

יפעת שאשא ביטון: שמענו כאן שאנשים עוד מחכים לכספים של מאי, יוני ויולי.

יפעת שאשא ביטון: אנחנו יכולים להבין כמה הם נאנקים תחת הסיטואציה הזאת.

יפעת שאשא ביטון: לגבי האתר שמרכז את הכול.

יפעת שאשא ביטון: תוך כדי דיון נכנסתי לאתר משרד האוצר, אחר כך אני אעמיק בו, אבל יש שם את כל הנושא הכלכלי באופן מרוכז.

יפעת שאשא ביטון: מי שרואה אותנו, יכול להיכנס.

יפעת שאשא ביטון: הוא מאוד נגיש עם לינק ברור.

יפעת שאשא ביטון: אני שמחה שלפחות את זה כבר יש לנו.

יפעת שאשא ביטון: אנחנו מבקשים את השינוי של מנגנון הפיצוי עבור נשים שילדו ב-2019.

יפעת שאשא ביטון: אנחנו כמובן נעקוב גם אחרי הפתרון שיוצע.

יפעת שאשא ביטון: אנחנו רוצים תוך שבוע לקבל עדכון לגבי כל מה שאני מבקשת כאן כי אין זמן לחכות.

יפעת שאשא ביטון: לגבי הפגישה שתתקיים עם בעלי שלטי החוצות.

יפעת שאשא ביטון: אני מציעה שגם למשרד הפנים תועבר פנייה כדי שהפתרון לא יהיה וולנטרי מטעם הרשויות אלא שבאמת יהיה משהו מאורגן ומסודר.

יפעת שאשא ביטון: אנחנו כן ממליצים על מנגנון שולחן עגול עם הנציגים של כל ענפי המשק.

יפעת שאשא ביטון: לא לקחת את הנציגים שנוח אלא באמת לראות שמקיפים את כל המגזרים ואת כל הענפים ואת כל הארגונים השונים.

יפעת שאשא ביטון: זה שווה כדי לשבת עם כולם, לדבר עם כולם, לשמוע את כולם ולייצר את הפתרונות שבסופו של דבר ייתנו מענה לכולם וכמה שפחות ייפלו בין הכיסאות.

יפעת שאשא ביטון: אנחנו מבקשים לפשט את הבירוקרטיה ואם נעשו תהליכים של פישוט הבירוקרטיה אנחנו מבקשים לקבל אותם בצורה מסודרת לוועדה.

יפעת שאשא ביטון: אנחנו נקיים דיון בנושא החל"ת הגמיש ומודלים כלכליים או מודלים של סיוע כלכלי שקיימים בעולם כדי שאנחנו נוכל לערוך השוואה למה שקורה כאן והיכן שצריך, גם ללמוד מזה.

יפעת שאשא ביטון: אני מבקשת את ההתייחסות גם של משרד האוצר לנושא של סיוע לצהרונים ומשפחתונים כדי שנראה שגם הם לא נופלים בין הכיסאות.

יפעת שאשא ביטון: כמובן את ההתייחסות למענקים לגנים הפרטיים.

יפעת שאשא ביטון: צריך לזכור שלנו צריך להיות אינטרס שמעונות היום הפרטיים ישרדו כי אנחנו יותר מאשר נצטרך אותם ביום שאחרי הסגר, אם לא אפילו לפני ככל שישחררו את המשק גם בתקופה הזו.

יפעת שאשא ביטון: לקחת בחשבון את כולם, גם את מי שלא התחיל תהליך, ואני כאן אפילו הייתי מציעה שמי שיתחיל את התהליך עכשיו של רישוי ראשוני, יוכל להיכנס לתוך התוכניות האלה וגם נרוויח שתי ציפורים במכה אחת, גם את התהליך של הפיקוח גם את התהליך של הסיוע.

יפעת שאשא ביטון: אמירה כללית לסיכום.

יפעת שאשא ביטון: תשתדלו שכמה שיותר תהליכים ומעניקים יינתנו מראש וההתחשבנות תהיה אחר כך ולא הפוך כי במבחן המציאות אנחנו רואים שאנחנו ב-דיליי של מספר חודשים כמעט בכל אחד מהתחומים.

יפעת שאשא ביטון: ושוב אני אומרת, לאנשים בבית כבר אין אוויר תעזרו להם.

יפעת שאשא ביטון: תודה רבה.

יפעת שאשא ביטון: הדיון נעול.